02013R0909 — MT — 20.12.2018 — 001.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

Emendat bi:









▼B

REGOLAMENT TA’ IMPLIMENTAZZJONI TAL-KUMMISSJONI (UE) Nru 909/2013

tal-10 ta’ Settembru 2013

li jiddefinixxi l-ispeċifikazzjonijiet tekniċi tas-sistema tad-displej tal-mapep elettroniċi u tal-informazzjoni għan-navigazzjoni interna (ECDIS Interna) kif imsemmija fid-Direttiva 2005/44/KE tal-Parlament Ewropew u tal-Kunsill







Artikolu 1

L-ispeċifikazzjonijiet tekniċi tas-sistema tad-displej tal-mapep elettroniċi u tal-informazzjoni għan-navigazzjoni interna, (l-ECDIS Interna) huma ddefiniti fl-Anness.

Artikolu 2

Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

▼M1









ANNESS

SISTEMA ELETTRONIKA TA' VIŻWALIZZAZZJONI TA' MAPEP U TA' INFORMAZZJONI GĦAN-NAVIGAZZJONI INTERNA

(ECDIS Interna)

WERREJ TAQSIMA 1: STANDARD TAL-PRESTAZZJONI GĦALL-ECDIS INTERNA 1. Dispożizzjonijiet ġenerali 2. Referenzi 3. Kontenuti, forniment u aġġornament tal-informazzjoni tal-mapep 3.1. Kontenuti u forniment tal-ENCs Interni u tal-ENCs Interni batimetriċi 3.2. Aġġornamenti 4. Preżentazzjoni tal-informazzjoni 4.1. Rekwiżiti tal-viżwalizzazzjoni 4.2. Meded tal-viżwalizzazzjoni (skali) 4.3. Ippożizzjonar u orjentazzjoni tal-immaġni 4.4. Viżwalizzazzjoni tal-informazzjoni tas-SENC 4.5. Viżwalizzazzjoni tal-informazzjoni tar-radar 4.6. Viżwalizzazzjoni ta' informazzjoni oħra tan-navigazzjoni 4.7. Kuluri u simboli 4.8. Preċiżjoni tad-data u tal-viżwalizzazzjoni 5. Operat 5.1. Modalità tal-informazzjoni 5.2. Modalità tan-navigazzjoni 5.3. Elementi ta' operat u ta' kontroll 6. Konnessjoni ma' tagħmir ieħor 7. Indikazzjonijiet u allarmi 7.1. Tagħmir tal-Ittestjar Integrat (Built in Test Equipment — BITE) 7.2. Malfunzjonijiet 8. Arranġamenti ta' riżerva 8.1. Preċiżjoni insuffiċjenti tal-ippożizzjonar tas-SENC 8.2. Difetti 9. Provvista tal-elettriku fil-modalità tan-navigazzjoni TAQSIMA 2: STANDARD TAD-DATA GĦALL-ENCs INTERNI 1. Daħla 2. Mudell teoretiku tad-data 3. Struttura tad-data 4. Speċifikazzjoni tal-prodott għall-ENCs Interni u għall-ENCs Interni batimetriċi TAQSIMA 2 A: KODIĊIJIET GĦAL PRODUTTURI U PASSAĠĠI FUQ L-ILMA (FLIMKIEN MAL-KODIĊIJIET GĦALL-PRODUTTURI TAL-ENC IHO–S-62) TAQSIMA 3: STANDARD TAL-PREŻENTAZZJONI GĦALL-ECDIS INTERNA 1. Daħla 2. Librerija tal-Preżentazzjoni għall-ECDIS Interna 2.1. Komponenti tal-S-52 u tal-Librerija tal-Preżentazzjoni tal-ECDIS Interna 2.2. Tabelli ta' konsultazzjoni 2.3. Proċeduri ta' simboloġija kundizzjonali (CS) 2.4. Kuluri 2.5. Preżentazzjoni tas-sinjali ta' avviżi TAQSIMA 4: REKWIŻITI TAL-OPERAT U TAL-PRESTAZZJONI, METODI TA' TTESTJAR U RIŻULTATI TA' TESTIJIET MEĦTIEĠA 1. Daħla 2. Modalitajiet tal-operat u konfigurazzjoni tas-sistema 2.1. Modalitajiet tal-operat 2.2. Konfigurazzjonijiet tas-sistema 2.2.1. Tagħmir tal-ECDIS Interna, sistema għalija waħedha mingħajr konnessjoni mar-radar 2.2.2. Tagħmir tal-ECDIS Interna, istallazzjoni parallela u konnessjoni mar-radar 2.2.3. Tagħmir tal-ECDIS Interna, moniter komuni konness ma' tagħmir tar-radar 2.2.4. Tagħmir tar-radar b'funzjonalità tal-ECDIS Interna integrata 3. Rekwiżiti tal-prestazzjoni 3.1. Prestazzjoni tal-hardware 3.2. Prestazzjoni tas-software 3.3. Prestazzjoni tal-kontrolli tal-operat 3.4. Prestazzjoni tal-viżwalizzazzjoni 3.4.1. Qisien tal-viżwalizzazzjoni 3.4.2. Orjentazzjoni tal-viżwalizzazzjoni 3.4.3. Riżoluzzjoni tal-viżwalizzazzjoni 3.4.4. Kuluri tal-viżwalizzazzjoni 3.4.5. Luminożità tal-viżwalizzazzjoni 3.4.6. Tiġdid tal-immaġni 3.4.7. Teknoloġija tal-viżwalizzazzjoni 4. Funzjonijiet operattivi 4.1. Modalità tal-operat 4.2. Parametri predefiniti tat-tagħmir (store/recall) fil-modalità tan-navigazzjoni 4.3. Preżentazzjoni tal-informazzjoni tas-SENC fil-modalità tan-navigazzjoni 4.4. Orjentazzjoni, ippożizzjonar u ċaqliq tal-mappa 4.5. Pożizzjoni u orjentazzjoni tal-bastiment proprju 4.6. Densità tal-informazzjoni 4.7. Meded/Ċrieki ta' meded 4.8. Luminożità tal-immaġni fil-modalità tan-navigazzjoni 4.9. Kuluri tal-immaġni 4.10. Rapport tal-għażliet 4.11. Karatteristiċi ta' kejl 4.12. Dħul u editjar tal-entrati fil-mappa proprja tal-kaptan 4.13. Tlugħ u aġġornar tas-SENCs 4.14. Preżentazzjoni u sovrappostazzjoni tal-immaġni tar-radar 4.15. Funzjonijiet tal-ECDIS Interna b'aċċess immedjat 4.16. Parametri ta' funzjoni dejjem viżibbli 5. Funzjonijiet ta' manutenzjoni 5.1. Korrezzjoni statika tal-pożizzjoni fuq il-mappa 5.2. Korrezzjoni statika tal-orjentazzjoni tal-mappa 5.3. Konfigurazzjoni tal-interfaċċi 6. Test tal-hardware u ċertifikati meħtieġa 6.1. Reżistenza għall-kundizzjonijiet ambjentali fil-modalità tan-navigazzjoni 6.2. Dokumentazzjoni tat-tagħmir 6.3. Interfaċċi 6.4. Karatteristiċi tal-kontrolli tal-operat 6.5. Karatteristiċi tal-viżwalizzazzjoni fil-modalità tan-navigazzjoni 7. Test tal-preżentazzjoni, tal-operat u tal-funzjonalità tal-mappa 7.1. Tħejjija tat-Tagħmir Soġġett għall-Ittestjar (EUT) 7.2. Test tal-modalitajiet tal-operat 7.3. Test tal-karatteristiċi viżwalizzati 7.4. Test tad-densità tal-informazzjoni skont l-iskala (SCAMIN) 7.5. Test tal-varjazzjoni fil-luminożità 7.6. Test tal-kuluri 7.7. Test tal-funzjonijiet ta' kejl 7.8. Test tal-funzjoni tal-aġġornar tal-mappa 7.9. Test tal-karatteristiċi viżwalizzati f'aktar minn ċellola waħda għall-istess żona 8. Test tal-preżentazzjoni u tal-operat tal-immaġni tar-radar 8.1. Tħejjijiet 8.2. Test tal-immaġni tar-radar mingħajr mappa sottoposta 8.3. Test tal-immaġni tar-radar, tal-informazzjoni sovrapposta minn bastimenti oħra u tal-mappa sottopposta 8.3.1. Test tas-sovrappostazzjoni tar-radar 8.3.2. Test tal-ippożizzjonar u tal-orjentazzjoni tal-mappa 8.3.3. Test tal-konformità tal-iskala 9. Test tal-allarmi u tal-indikazzjonijiet 10. Test tal-arranġamenti ta' riżerva fil-modalità tan-navigazzjoni TAQSIMA 4 A: MIŻURI GĦALL-IŻGURAR TAL-KWALITÀ TAS-SOFTWARE 1. Rekwiżiti ġenerali 1.1. Rekwiżiti tad-disinn tas-software 1.2. Rekwiżiti tal-implimentazzjoni 1.3. Rekwiżiti tat-testijiet 1.4. Rekwiżiti tal-komponenti ta' parti terza 1.5. Rekwiżiti tas-servizzi addizzjonali fil-modalità tan-navigazzjoni 1.6. Lingwa 1.7. Rekwiżiti tad-dokumentazzjoni għall-utenti 2. Metodi ta' ttestjar u riżultati meħtieġa 2.1. Test tal-operat tal-modalità tan-navigazzjoni 2.1.1. Rekwiżiti tal-prestazzjoni 2.1.1.1. Pożizzjoni 2.1.1.2. Direzzjoni 2.1.2. Malfunzjoni tas-sensuri 2.1.3. Interfaċċa tat-test tal-prestazzjoni 2.2. Testijiet ġenerali tas-software 2.2.1. Dokumentazzjoni tat-tagħmir 2.2.2. Test tar-reżistenza għall-modalità tan-navigazzjoni 3. Bidliet fis-sistemi ta' navigazzjoni ċċertifikati 3.1. Rekwiżiti ġenerali 3.2. Bidliet fil-hardware u fis-software TAQSIMA 4B: KONFIGURAZZJONIJIET TAS-SISTEMA (GRAFIĊI) TAQSIMA 5: GLOSSARJU TAT-TERMINI Appendiċi 1: Tqabbil tal-istrutturi tal-istandard għall-ECDIS (Marittima) u tal-ispeċifikazzjonijiet tekniċi għall-ECDIS Interna

TAQSIMA 1

STANDARD TAL-PRESTAZZJONI GĦALL-ECDIS INTERNA

1. DISPOŻIZZJONIJIET ĠENERALI

(a) Is-sistema elettronika ta' viżwalizzazzjoni ta' mapep u ta' informazzjoni għan-navigazzjoni interna (ECDIS Interna) hija magħmula minn hardware, software għas-sistema operattiva, u software ta' applikazzjoni.

(b) L-ECDIS Interna għandha l-għan li tikkontribwixxi għas-sikurezza u l-effiċjenza tat-tbaħħar intern.

(c) L-ECDIS Interna tista' tkun iddisinjata għall-modalità tal-informazzjoni u għall-modalità tan-navigazzjoni flimkien, kif ukoll għall-modalità tal-informazzjoni biss.

Ir-rekwiżiti minimi għat-tagħmir tal-ECDIS Interna ddisinjat għall-modalità tal-informazzjoni biss, speċifikati fil-Kapitolu 4.1 tat-Taqsima 1 u fit-Taqsima 4 ta' dan l-Anness, huma obbligatorji f'dawk il-passaġġi fuq l-ilma fejn ir-rekwiżiti tat-trasportazzjoni jiddaħħlu fis-seħħ mill-istrutturi leġiżlattivi responsabbli. F'reġjunijiet oħra, ir-rekwiżiti minimi huma rakkomandati.

(d) Għall-modalità tan-navigazzjoni, l-ECDIS Interna (software tas-sistema operattiva, software ta' applikazzjoni u hardware) kif speċifikata fit-Taqsima 4 ta' dan l-Anness għandu jkollha livell għoli ta' affiddabbiltà u ta' disponibbiltà; għandha tkun tal-anqas tal-istess livell bħal metodi oħra ta' navigazzjoni.

(e) L-ECDIS Interna għandha tuża l-informazzjoni kartografika kif speċifikat fit-Taqsimiet 2 u 3 ta' dan l-Anness.

(f) Huwa rakkomandat għall-awtoritajiet nazzjonali u għall-entitajiet internazzjonali li jqisu dispożizzjonijiet tranżitorji meta jdaħħlu rekwiżiti tat-trasportazzjoni għall-ECDIS Interna.

(g) L-ECDIS Interna għandha tilħaq ir-rekwiżiti kollha tal-istandard tal-prestazzjoni tal-ECDIS Interna stabbilit f'dan l-Anness.

(h) It-termini “kaptan” u “kaptan tal-vapur” użati f'dan l-Anness għandhom jitqies ekwivalenti għat-terminu “kaptan tal-bastiment” użat fil-Linji gwida tar-RIS — ir-Regolament tal-Kummissjoni (KE) Nru 414/2007 ( 1 ).

(i) Il-produttur jew il-fornitur tas-software tal-ECDIS Interna għandu jiddokumenta, fil-manwal tal-utent tas-software, liema rekwiżiti għat-tagħmir (hardware) imsemmijin fil-punt (c) jeħtieġ jiġu ssodisfati għall-ECDIS Interna fil-modalità tal-informazzjoni f'passaġġi fuq l-ilma fejn ir-rekwiżiti tat-trasportazzjoni jiddaħħlu fis-seħħ mill-entitajiet leġiżlattivi responsabbli.

(j) Fejn it-tagħmir tal-ECDIS Interna jipprovdi servizzi essenzjali kif inhu ddefinit fid-Direttiva (UE) 2016/1148 dwar miżuri għal livell għoli komuni ta' sigurtà tan-netwerks u tas-sistemi tal-informazzjoni madwar l-Unjoni, id-dispożizzjonijiet tal-leġiżlazzjoni msemmija japplikaw.

(k) L-AIS hija sistema ta' identifikazzjoni awtomatika għall-bastimenti marittimi li tikkonforma mal-istandards tekniċi u ta' prestazzjoni stipulati fil-Kapitolu V tal-Konvenzjoni SOLAS (is-Salvagwardja tal-Ħajja Umana fuq il-Baħar), kif inhu ddefinit fid-dokument imsemmi fil-punt 2(r) tat-Taqsima 1. L-AIS Interna tirreferi għas-sistema ta' identifikazzjoni awtomatika għall-bastiment tal-passaġġi fuq l-ilma interni kif stipulat fid-dokument imsemmi fil-punt 2(p) tat-Taqsima 1. F'dan l-Anness, kull fejn tissemma l-AIS, tirreferi kemm għall-AIS marittima kif ukoll għall-AIS Interna, għajr jekk ikun speċifikat mod ieħor.

2. REFERENZI

(a) Pubblikazzjoni Speċjali tal-IHO Nru S-57 “IHO Transfer Standard for Digital Hydrographic Data”, Edizzjoni 3.1, Suppliment Nru 2, Ġunju 2009, bl-Appendiċijiet u l-Annessi kollha.

(b) Pubblikazzjoni Speċjali tal-IHO Nru S-62 “ENC Producer Codes”, Edizzjoni 2.5, Diċembru 2009.

(c) Pubblikazzjoni Speċjali tal-IHO Nru S-52 “Specifications for Chart Content and Display Aspects of ECDIS”, is-6 Edizzjoni, Marzu 2010, bl-Appendiċijiet u l-Annessi kollha, inklużi:

— S-52 Appendiċi 1 “Guidance on Updating the Electronic Chart”, Edizzjoni 4.0, April 2012.

— Ex S-52 Appendiċi 2 “Colours & Symbols Specifications”, Edizzjoni 4.3 (Jannar 2008)

— Ex S-52 Appendiċi 3 “Glossary of ECDIS-RELATED Terms Specifications” (illum S-32, Appendiċi 1 (Settembru 2007))

— Anness A ta' ex S-52, Appendiċi 2, “Presentation Library”, Edizzjoni 3.4 (2008).

(d) Ir-Riżoluzzjoni MSC.232(82) tal-IMO “Revised Performance Standards for Electronic Chart Display and Information Systems (ECDIS)”, Diċembru 2006 — Appendiċi 3 ELEMENTI U PARAMETRI TAN-NAVIGAZZJONI.

(e) Il-Linja Gwida 61174 tal-IEC, Edizzjoni 3.0 “ECDIS — Operational and performance requirements, methods of testing and required test results”, 2008-9.

(f) Anness 5, Taqsimiet I sa III tal-istandard ES-TRIN 2017: Rekwiżiti applikabbli għall-installazzjonijiet tar-radar u għall-indikaturi tar-rata tad-dawran.

(g) Pubblikazzjoni speċjali tal-IHO Nru S-32 Appendiċi 1 “Glossary of ECDIS-related Terms”.

(h) L-Edizzjoni 2.4 tal-Appendiċi 1 “Product Specification for Inland ENCs” tar-Riżoluzzjoni 48 tan-NU/KEE “Recommendation on electronic chart display and information system for inland navigation (Inland ECDIS)”, inkluż l-Appendiċi 1.1 “IENC Feature catalogue” u 1.2 “Inland Electronic Navigational Chart Encoding Guide”.

(i) L-Edizzjoni 2.4 tal-Appendiċi 2 “Status of Presentation Library for Inland ECDIS” tar-Riżoluzzjoni 48 tan-NU/KEE “Recommendation on electronic chart display and information system for inland navigation (Inland ECDIS)”.

(j) L-Edizzjoni 2.4 tal-Appendiċi 3 “Product Specification for Inland ENCs” tar-Riżoluzzjoni 48 tan-NU/KEE “Recommendation on electronic chart display and information system for inland navigation (Inland ECDIS)”, inkluż l-Appendiċi 3.1 “Bathymetric IENC Feature catalogue, edition 1.0”.

(k) EN 60945 (2002) + corr1 (2010): “Marine navigational equipment; General requirements — Methods of testing and required test results”.

(l) IEC 61162 hija ġabra ta' standards għal “Digital interfaces for navigational equipment within a ship”. L-istandards 61162 huma żviluppati fil-Grupp ta' Ħidma 6 (WG6) tal-Kumitat Tekniku 80 (TC80) tal-IEC.

(m) Id-Dominju IENC fir-Reġistru S-100.

(n) Speċifikazzjoni tal-Prodott tal-IEHG għall-ENCs Interni.

(o) Katalgu ta' Karatteristiċi tal-IEHG tal-ENC Interna.

(p) Ir-Regolament tal-Kummissjoni (KE) Nru 415/2007 dwar l-ispeċifikazzjonijiet tekniċi applikabbli għas-sistemi ta' monitoraġġ u lokalizzazzjoni ta' bastimenti (ĠU L 105, 23.4.2007, p. 35).

(q) L-Anness II tad-Direttiva (UE) 2016/1629 tal-Parlament Ewropew u tal-Kunsill tal-14 ta' Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni (ĠU L 252, 16.9.2016, p. 118).

(r) Id-Direttiva 2002/59/KE li tistabbilixxi sistema għall-monitoraġġ u l-informazzjoni dwar it-traffiku tal-bastimenti fil-Komunità (ĠU L 208, 5.8.2002, p. 10).

3. KONTENUTI, FORNIMENT U AĠĠORNAR TAL-INFORMAZZJONI KARTOGRAFIKA

3.1. Kontenuti u forniment tal-Mapep Elettroniċi tan-Navigazzjoni Interna (ENCs Interni) u tal-ENCs Interni batimetriċi

(a) L-informazzjoni kartografika li għandha tintuża fl-ECDIS Interna għandha tkun l-aħħar edizzjoni tal-informazzjoni.

(b) Għandhom isiru dispożizzjonijiet sabiex l-utent ma jitħalliex ibiddel il-kontenuti ta' edizzjonijiet oriġinali tal-ENC Interna u tal-ENC Interna batimetrika.

(c) Għandhom jiġu inklużi fl-ENC tal-anqas il-karatteristiċi li ġejjin:

— l-assi tal-passaġġ fuq l-ilma b'indikazzjoni kilometrika,

— ħoloq għall-fajls xml esterni bil-ħinijiet tal-operat ta' strutturi restrittivi, b'mod partikolari mgħalaq u pontijiet,

— il-pożizzjoni ta' portijiet u ta' siti ta' trażbord,

— data ta' referenza għall-kejl standard tal-livell tal-ilma rilevanti għan-navigazzjoni,

— ix-xatt tal-passaġġ fuq l-ilma (fil-livell medju tal-ilma),

— il-bini ta' max-xatt (eż. brejkwoter, diga għall-iggwidar lonġitudinali, moll f'forma ta' ħajt għall-ilqugħ tal-ilma — kwalunkwe struttura meqjusa ta' periklu għan-navigazzjoni),

— il-profili ta' mgħalaq u digi,

— il-konfini tar-rotta li jistgħu jgħaddu minnha l-bastimenti/tal-kanal navigabbli (jekk definiti),

— perikli iżolati matul ir-rotta li jistgħu jgħaddu minnha l-bastimenti/il-kanal navigabbli ta' taħt l-ilma,

— perikli iżolati matul ir-rotta li jistgħu jgħaddu minnha l-bastimenti/il-kanal navigabbli 'l fuq mil-livell tal-ilma, bħal pontijiet, kejbils fil-għoli, eċċ.,

— għajnuniet għan-navigazzjoni uffiċjali (eż. bagi, sinjalaturi, dwal, avviżi).

Jekk il-produttur tal-mappa jkun qed juża fajls ta' sovrappożizzjoni jew ENCs Interni batimetriċi, il-karatteristiċi jistgħu jiġu inklużi f'ċelloli differenti tal-mappa, iżda l-pakkett sħiħ għandu jissodisfa r-rekwiżiti minimi elenkati fl-inċiżi ta' hawn fuq.

(d) Fejn il-mappa tkun maħsuba biex tintuża għall-modalità tan-navigazzjoni (il-Kapitolu 5.2 ta' din it-Taqsima), l-awtorità kompetenti rispettiva għandha tiddeċiedi għal kull passaġġ fuq l-ilma jew port liema mill-karatteristiċi msemmija fil-punt (c) għandhom jiġu vverifikati. Wara l-verifika, l-awtorità kompetenti rispettiva għandha tiddikjara liema ENCs Interni u liema ENCs Interni batimetriċi huma approvati għall-modalità tan-navigazzjoni fi ħdan iż-żona ġeografika ta' responsabbiltà tagħha (għad-dettalji ara t-Taqsima 2 A ta' dan l-Anness).

(e) Il-Mappa Elettronika tan-Navigazzjoni ta' Sistema (SENC) għandha tinħażen fl-ECDIS Interna.

3.2. Aġġornamenti

(a) L-ECDIS Interna għandha tkun kapaċi taċċetta aġġornamenti għad-data tal-ENC Interna mogħtija skont l-Ispeċifikazzjoni tal-Prodott għall-ENCs Interni, kif ukoll aġġornamenti tal-informazzjoni dwar il-fond skont l-Ispeċifikazzjoni tal-Prodott għall-ENCs Interni batimetriċi. Dawn l-aġġornamenti għandhom jiġu applikati awtomatikament għas-SENC. Il-proċedura ta' implimentazzjoni tal-aġġornament ma għandhiex tfixkel il-viżwalizzazzjoni li tkun qed tintuża.

(b) L-ECDIS Interna għandha tippermetti l-viżwalizzazzjoni ta' aġġornamenti, sabiex il-kaptan ikun jista' jirrevedi l-kontenuti u jaċċerta li ddaħħlu fis-SENC.

(c) L-ECDIS Interna għandha tkun kapaċi tħassar l-aġġornamenti applikati awtomatikament tad-data tal-ENC Interna.

(d) L-edizzjonijiet oriġinali tal-ENC Interna u l-aġġornamenti suċċessivi ma għandhom qatt jitħalltu.

(e) L-ENC Interna u l-aġġornamenti kollha tagħha għandhom jintwerew mingħajr ebda degradazzjoni fil-kontenut tal-informazzjoni tagħhom.

(f) Id-data tal-ENC Interna u l-aġġornamenti tagħha għandhom jintgħarfu b'mod ċar minn kull informazzjoni oħra.

(g) L-ECDIS Interna għandha tiżgura li l-ENC Interna u l-aġġornamenti kollha tagħha jkunu ttellgħu sew fis-SENC.

(h) L-ECDIS Interna għandha tirreġistra l-aġġornamenti, inkluż il-ħin tal-applikazzjoni tagħhom fis-SENC.

(i) Il-kontenuti tas-SENC li jkunu se jintużaw għandhom ikunu adegwati u aġġornati għall-vjaġġ intenzjonat.

4. PREŻENTAZZJONI TAL-INFORMAZZJONI

4.1. Rekwiżiti tal-viżwalizzazzjoni

(a) Il-metodu ta' viżwalizzazzjoni għandu jiżgura li l-informazzjoni murija tkun viżibbli għal aktar minn osservatur wieħed b'mod ċar, f'kundizzjonijiet tipiċi tad-dawl fil-kabina tat-tmun ta' bastiment binhar u billejl.

(b) Fil-modalità tan-navigazzjoni, id-daqs tal-viżwalizzazzjoni tal-preżentazzjoni tal-mapep għandu jkun mill-inqas 270 mm b'270 mm għal tagħmir iddisinjat u ċċertifikat għall-użu fil-modalità tan-navigazzjoni.

(c) Fil-modalità tal-informazzjoni, id-daqs għandu jiġi ddeterminati minn aspetti ergonomiċi. L-informazzjoni murija għandha tkun viżibbli faċilment mill-post tal-kmand.

Il-viżwalizzazzjoni dijagonali għandha tkun daqs jew ikbar minn 199 mm (7,85 pulzieri). Fil-kundizzjonijiet kollha, il-kaptan tal-bastiment għandu jkun kapaċi jipperċepixxi l-informazzjoni murija b'mod suffiċjenti, skont linji gwida għall-interfaċċa bniedem-magna.

Jekk is-software jinbiegħ mingħajr viżwalizzazzjoni, id-dokumentazzjoni tal-manifattur għandha tinkludi l-informazzjoni li s-software jista' jintuża biss għala ECDIS Interna fil-modalità tal-informazzjoni jekk il-viżwalizzazzjoni tissodisfa r-rekwiżiti ta' dan il-Kapitolu 4.1.

(d) Il-kriterji li ġejjin għandhom jiġu ssodisfati fil-modalità tan-navigazzjoni kif ukoll fil-modalità tal-informazzjoni:

— Id-data alfanumerika u t-test għandhom jiġu ppreżentati f'font li tinqara faċilment, sans-serif u mhux bil-korsiv.

— Id-daqs tat-tipa għandu jkun xieraq għad-distanza ta' viżjoni mill-pożizzjonijiet tal-utenti (jiġifieri fir-rigward tad-distanza tal-qari u angoli ta' viżjoni) li aktarx ikunu esperjenzati fil-kabina tat-tmun ta' bastiment.

— L-għoli tal-karattri u d-daqs tas-simboli tal-AIS, it-tnejn f'millimetri, ma għandhomx ikunu inqas minn 3,5 darbiet id-distanza nominali ta' viżjoni f'metri.

— Id-daqs minimu tas-simboli tal-AIS u l-għoli minimu tal-karattri tal-informazzjoni tal-AIS għandu jkun 3,5 mm.

— Id-dokumentazzjoni tal-manifattur għandha tidentifika d-distanza nominali ta' viżjoni għat-tagħmir ta' viżwalizzazzjoni.

(e) Ir-rekwiżiti tal-viżwalizzazzjoni għandhom jiġu ssodisfati, kemm fil-format mimdud (landscape) kif ukoll dak wieqaf (portrait).

(f) Fil-modalità tal-informazzjoni, għad-daqs tal-viżwalizzazzjoni, huwa rakkomandat li jintuża d-daqs kif speċifikat għall-modalità tan-navigazzjoni. F'każ li l-ispazju għall-istallazzjoni tal-viżwalizzazzjoni jkun problema, id-daqs tal-viżwalizzazzjoni jista' jiċkien billi titqies id-distanza nomina ta' viżjoni għall-viżwalizzazzjoni.

4.2. Meded tal-viżwalizzazzjoni (skali)

(a) Fil-modalità tal-informazzjoni (ara l-Kapitolu 5.1 ta' din it-Taqsima), kull skala u medda hija permessa.

(b) Fil-modalità tan-navigazzjoni (ara l-Kapitolu 5.2 ta' din it-Taqsima), jistgħu jintużaw biss il-meded (skali) li jistgħu jinbidlu suċċessivament, kif stipulati fil-Kapitolu 4.7 tat-Taqsima 4 ta' dan l-Anness.

4.3. Ippożizzjonar u orjentazzjoni tal-immaġni

(a) Fil-modalità tal-informazzjoni, kull tip ta' orjentazzjoni tal-mapep huwa permess (ara l-Kapitolu 5.1 ta' din it-Taqsima).

(b) Fil-modalità tan-navigazzjoni, il-mappa għandha tippożizzjona u torjenta ruħha awtomatikament fil-moviment relattiv, b'mod li tħares 'il fuq, bil-pożizzjoni tal-bastiment proprju fiċ-ċentru tal-iskrin, jew mhux iċċentrata (ara l-Kapitolu 5.2 ta' din it-Taqsima).

4.4. Viżwalizzazzjoni tal-informazzjoni tas-SENC

(a) Il-viżwalizzazzjoni tal-informazzjoni tas-SENC għandha tinqasam fit-tliet kategoriji ta' wiri li ġejjin:

— Viżwalizzazzjoni Bażi

— Viżwalizzazzjoni Standard (Densità tal-Informazzjoni Standard)

— Viżwalizzazzjoni Sħiħa.

L-allokazzjoni tal-klassijiet ta' karatteristiċi għall-kategoriji ta' viżwalizzazzjoni tingħata fid-dettall fit-Tabelli ta' Konsultazzjoni tad-dokument imsemmi fil-punt 2(i) tat-Taqsima 1 ta' dan l-Anness.

(b) Il-kategorija tal-Viżwalizzazzjoni Bażi għandu jkun fiha tal-anqas il-karatteristiċi li ġejjin:

— ix-xatt tal-passaġġ fuq l-ilma (fil-livell medju tal-ilma),

— il-bini ta' max-xatt (eż. brejkwoter, diga għall-iggwidar lonġitudinali, moll f'forma ta' ħajt għall-ilqugħ tal-ilma — kwalunkwe struttura meqjusa ta' periklu għan-navigazzjoni),

— il-profili ta' mgħalaq u digi,

— il-konfini tar-rotta li jistgħu jgħaddu minnha l-bastimenti/tal-kanal navigabbli (jekk definiti),

— perikli iżolati matul ir-rotta li jistgħu jgħaddu minnha l-bastimenti/il-kanal navigabbli ta' taħt l-ilma,

— perikli iżolati matul ir-rotta li jistgħu jgħaddu minnha l-bastimenti/il-kanal navigabbli 'l fuq mil-livell tal-ilma, bħal pontijiet, kejbils fil-għoli, eċċ.

— għajnuniet għan-navigazzjoni uffiċjali (eż. bagi, dwal u sinjalaturi).

(c) Il-kategorija tal-Viżwalizzazzjoni Standard (Densità tal-Informazzjoni Standard) għandu jkun fiha tal-anqas il-karatteristiċi li ġejjin:

— l-oġġetti tal-kategorija tal-Viżwalizzazzjoni Bażi,

— żoni pprojbiti u ristretti,

— mollijiet għall-bastimenti kummerċjali (tat-tagħbija jew tal-passiġġieri),

— sinjali fuq ix-xtut li juru l-kilometri u l-ettometri jew il-mili.

(d) Il-kategorija tal-Viżwalizzazzjoni Sħiħa għandha turi l-karatteristiċi kollha inklużi fis-SENC Inland, individwalment u meta jintalbu.

(e) Meta tinxtegħel l-ECDIS Interna, għandha turi d-Densità tal-Informazzjoni Standard, kif iddefinita fid-dokument imsemmi fil-punt 2(c) tat-Taqsima 1 u l-Glossarju ta' Termini fit-Taqsima 5 ta' dan l-Anness.

(f) L-ECDIS Interna għandha tkun tista' tinbidel għad-Densità tal-Informazzjoni Standard f'kull ħin u b'azzjoni waħda tal-operatur.

(g) L-ECDIS Interna għandha tindika biċ-ċar f'kull ħin id-densità tal-informazzjoni li tkun qed tintuża.

(h) L-informazzjoni dwar il-fond fl-ENC li tkun tevolvi mal-ħin għandha tintwera indipendentement mit-tliet kategoriji ta' viżwalizzazzjoni msemmija fil-punt (a).

4.5. Viżwalizzazzjoni tal-informazzjoni tar-radar

(a) Fil-modalità tan-navigazzjoni, l-immaġni tar-radar għandu jkollha l-ogħla prijorità ta' viżwalizzazzjoni, u tista' tiġi ppreżentata biss fil-moviment relattiv u b'mod li tħares 'il fuq. Jekk is-sistema hija wkoll approvata għat-tip għall-ECDIS marittima, tista' tiġi implimentata l-modalità tal-moviment reali u bit-Tramuntana 'l fuq, iżda biss fil-modalità tal-informazzjoni.

(b) Is-SENC sottoposta trid tkun taqbel fil-pożizzjoni, fil-medda u fl-orjentazzjoni. L-immaġni tar-radar u l-pożizzjoni mis-sensur ta' ppożizzjonar iridu jkunu t-tnejn aġġustabbli għall-antenna lejn id-direzzjoni tat-treġija tal-bastiment.

(c) L-immaġni sovrapposta tar-radar għandha tikkonforma mar-rekwiżiti minimi kif speċifikati fil-Kapitolu 4.14 tat-Taqsima 4 ta' dan l-Anness.

(d) L-immaġni sovrapposta tar-radar tista' tinkludi informazzjoni addizzjonali tan-navigazzjoni. Madankollu, kwalunkwe informazzjoni addizzjonali tan-navigazzjoni, u kwalunkwe simbolu tal-monitoraġġ u tal-lokalizzazzjoni, ma għandhom bl-ebda mod jiddegradaw il-viżwalizzazzjoni tal-kontenut oriġinali tar-radar.

4.6. Viżwalizzazzjoni ta' informazzjoni oħra tan-navigazzjoni

(a) L-ECDIS Interna u l-informazzjoni addizzjonali tan-navigazzjoni (AIS Interna) għandhom jużaw sistema konvenzjonali komuni ta' referenza ta' koordinati ġeodetiċi.

(b) Għandu jkun possibbli li tintwera l-pożizzjoni tal-bastiment proprju tal-kaptan fuq l-iskrin.

(c) Il-kaptan għandu jkun jista' jagħżel il-limiti ta' fond għas-sikurezza.

(d) L-ECDIS Interna għandha tindika n-nuqqasijiet fil-limiti ta' fond għas-sikurezza.

4.7. Kuluri u simboli

(a) Il-viżwalizzazzjoni ta' kuluri i simboli biex jirrappreżentaw informazzjoni tas-SENC għandhom tal-anqas ikunu konformi mar-regolamenti tat-Taqsima 3 ta' dan l-Anness. Flimkien ma' dawn jistgħu jintużaw settijiet ta' simboli oħrajn magħżula mill-utent.

(b) Għandhom jintużaw kuluri u simboli oħrajn barra dawk imsemmija fil-punt 4.7(a) ta' din it-Taqsima, biex jirrappreżentaw elementi u parametri tan-navigazzjoni kif elenkati fid-dokument imsemmi fil-punt 2(d) tat-Taqsima 1 ta' dan l-Anness.

4.8. Preċiżjoni tad-data u tal-viżwalizzazzjoni

(a) Il-preċiżjoni tad-data kkalkulata li tiġi ppreżentata għandha tkun indipendenti mill-karatteristiċi tal-viżwalizzazzjoni, u għandha tkun konsistenti mal-preċiżjoni tas-SENC.

(b) L-ECDIS Interna fil-modalità tan-navigazzjoni għandha tipprovdi indikazzjoni ta' jekk l-iskrin jużax medda tal-viżwalizzazzjoni iżgħar minn dik li toffri l-preċiżjoni tad-data tal-ENC Interna (indikazzjoni ta' skala akbar).

(c) Il-preċiżjoni tal-kalkoli kollha mwettqa mill-ECDIS Interna għandha tkun indipendenti mill-karatteristiċi tal-apparat tal-viżwalizzazzjoni, u għandha tkun konsistenti mal-preċiżjoni tas-SENC.

(d) L-orjentazzjonijiet u d-distanzi mpinġija fuq l-iskrin, jew dawk imkejla bejn karatteristiċi diġà murija fuq l-iskrin, ma għandux ikollhom anqas preċiżjoni minn dik li tippermetti r-riżoluzzjoni tal-viżwalizzazzjoni.

5. OPERAT

5.1. Modalità tal-informazzjoni

(a) Il-modalità tal-informazzjoni għandha tintuża biss għall-informazzjoni u mhux għan-navigazzjoni.

(b) Fil-modalità tal-informazzjoni jista' jsir kull tip ta' orjentazzjoni, rotazzjoni, iżżumjar u ppannjar tal-mapep. Madankollu, huwa rrakkomandat li jintużaw l-istess meded fissi bħal fil-modalità tan-navigazzjoni u l-orjentazzjoni tal-mappa, kemm jekk:

— lejn it-tramuntana, jew

— lejn l-assi tal-kanal navigabbli fil-pożizzjoni attwali, jew

— lejn id-direzzjoni attwali tal-bastiment.

(c) Għandu jkun possibbli li wieħed jiskrollja l-mappa manwalment fuq l-iskrin mal-assi tal-kanal navigabbli skont l-assi vertikali tal-iskrin.

(d) L-ECDIS Interna tista' titqabbad ma' sensur tal-ippożizzjonar biex l-immaġni tal-mappa tkun tista' tiġi skrolljata awtomatikament, u biex tintwera s-sezzjoni tal-mappa li taqbel mal-ambjent tal-madwar attwali, speċifikament fil-medda magħżula mill-operatur.

(e) Informazzjoni dwar il-pożizzjoni u l-orjentazzjoni ta' bastimenti oħra, miġbura permezz ta' links ta' komunikazzjoni bħall-AIS, għandha tintwera biss jekk hija aġġornata (kważi f'ħin reali) u preċiża. Jekk id-direzzjoni ta' bastimenti oħra ma tkunx disponibbli, il-pożizzjoni u l-orjentazzjoni ta' dawk il-bastimenti l-oħra ma għandhomx jiġu ppreżentati bi:

— trijangolu orjentat, u lanqas

— profil reali (fi skala xierqa).

F'dan il-każ, huwa rrakkomandat l-użu ta' simbolu ġeneriku.

Il-valuri tal-ħin li ġejjin huma rrakkomandati (minn IEC 62388):







Kategorija ta' bastiment Intervall għar-rappurtar nominali Valur massimu tal-ħin ta' skadenza Intervall għar-rappurtar nominali Valur massimu tal-ħin ta' skadenza klassi A klassi A klassi B klassi B Bastiment ankrat jew fl-irmiġġ u mhux miexi b'iktar minn 3 mili nawtiċi fis-siegħa (klassi B mhux miexi b'iktar minn 2 mili nawtiċi fis-siegħa) 3 min 18-il min 3 min 18-il min Bastiment ankrat jew fl-irmiġġ u miexi b'aktar minn 3 mili nawtiċi fis-siegħa 10 s 60 s 3 min 18-il min Bastiment li qed jopera fil-modalità SOLAS, miexi b'bejn 0 u 14-il mil nawtiku fis-siegħa 10 s 60 s 30 s 180 s Bastiment li qed jopera fil-modalità SOLAS, miexi b'bejn 0 u 14-il mil nawtiku fis-siegħa u li qed jibdel ir-rotta 3 1/3 s 60 s 30 s 180 s Bastiment li qed jopera fil-modalità SOLAS, miexi b'bejn 14 u 23 mil nawtiku fis-siegħa 6 s 36 s 30 s 180 s Bastiment li qed jopera fil-modalità SOLAS, miexi b'bejn 14 u 23 mil nawtiku fis-siegħa u li qed jibdel ir-rotta 2 s 36 s 30 s 180 s Bastiment li qed jopera fil-modalità SOLAS, miexi b'aktar minn 23 mil nawtiku fis-siegħa 2 s 30 s 30 s 180 s Bastiment li qed jopera fil-modalità SOLAS, miexi miexi b'aktar minn 23 mil nawtiku fis-siegħa u li qed jibdel ir-rotta 2 s 30 s 30 s 180 s Bastiment li qed jopera bil-modalità tal-passaġġi fuq l-ilma interni 2–10 s 60 s — —

Il-miri tal-AIS għandhom jiġu mmarkati bħala skaduti jekk l-informazzjoni tal-ippożizzjonar ta' bastimenti mexjin hija eqdem minn 30 sekonda.

L-informazzjoni dwar l-intenzjoni (sinjal blu) jew in-numru ta' koni blu ta' bastimenti oħra, l-istatus tas-sinjali, it-twissijiet dwar it-temp (minn Meteoalarm: www.meteoalarm.eu) u l-livell tal-ilma riċevuti permezz tal-AIS Interna jistgħu jintwerew. L-informazzjoni dwar l-intenzjoni (sinjal blu) għandha tintwera biss fuq in-naħa tal-lemin tas-simbolu, jekk id-direzzjoni tal-bastiment hija disponibbli. Jekk ebda l-informazzjoni dwar id-direzzjoni mhi disponibbli, l-informazzjoni għandha tintwera biss f'forma indipendenti mid-direzzjoni.

It-tabella li ġejja tipprovdi eżempju għall-viżwalizzazzjoni:







Viżwalizzazzjoni tal-istatus tal-Sinjal Blu 0 sa 2 u ta' oġġetti perikolużi Sinjal blu Mhux konness jew mhux disponibbli Mhux issettjat Issettjat Koni blu ebda 1 sa 3 ebda 1 sa 3 ebda 1 sa 3 Direzzjoni Le Simbolu Iva Simbolu Forma reali

(f) Informazzjoni dwar il-pożizzjoni ta' stazzjonijiet ta' bażi tal-AIS, tal-għajnuniet għan-navigazzjoni tal-AIS (ATON) u tat-trażmettituri ta' tiftix u salvataġġ tal-AIS (SART) tista' tintwera, jekk is-simboli jkunu jingħarfu minn simboli oħra (eż. is-simboli 2.10 u 2.11 tal-IEC 62288, Edizzjoni 2, it-Tabella A.2).

(g) Għandha tintwera l-informazzjoni riċevuta minn apparat tal-AIS u rikjesta mir-regolamenti tal-pulizija lokali.

(h) Għandu jkun possibbli li tintwera l-informazzjoni kollha trażmessa minn AIS fuq talba tal-utent.

5.2. Modalità tan-navigazzjoni

(a) Fil-modalità tan-navigazzjoni, il-viżwalizzazzjoni tal-ECDIS Interna għandha tkun integrata mal-informazzjoni tar-radar tal-bastiment proprju.

L-informazzjoni tar-radar għandha tkun tingħaraf b'mod ċar mill-informazzjoni tas-SENC.

(b) Il-viżwalizzazzjoni integrata għandha tkun skont ir-rekwiżiti tar-radar għal passaġġi fuq l-ilma interni kif stipulati fil-Kapitolu 4.14 tat-Taqsima 4 ta' dan l-Anness.

(c) Il-mappa u l-immaġni tar-radar għandhom ikunu jaqblu fid-daqs, fil-pożizzjoni u fl-orjentazzjoni, fil-limiti speċifikati fil-Kapitoli 3.4 u 8.3.2 tat-Taqsima 4 ta' dan l-Anness.

(d) Il-viżwalizzazzjoni integrata għandha tidher biss fl-orjentazzjoni li tħares 'il fuq. Orjentazzjonijiet oħra huma permessi f'sistemi b'approvazzjoni tat-tip addizzjonali tal-ECDIS marittima. Jekk tali sistema tintuża fil-modalità ta' moviment reali u/jew bit-Tramuntana 'l fuq f'passaġġi fuq l-ilma interni Ewropej, titqies li qed taħdem fil-modalità tal-informazzjoni.

(e) Għandu jkun possibbli għall-operatur li jaġġusta l-valuri tal-ispostament (off-set) bejn il-pożizzjonijiet tas-sensur tal-ippożizzjonar u l-antenna tar-radar tal-bastiment sabiex il-viżwalizzazzjoni tas-SENC taqbel mal-immaġni tar-radar.

(f) Għandu jkun possibbli li titneħħa temporanjament jew l-ECDIS jew inkella l-informazzjoni tar-radar, b'azzjoni waħda tal-operatur.

(g) Il-pożizzjoni tal-bastiment għandha tittieħed permezz ta' sistema kontinwa ta' ppożizzjonar, bi preċiżjoni li tkun konsistenti mar-rekwiżiti tan-navigazzjoni sikura.

(h) Il-modalità tan-navigazzjoni għandha tindika meta jkun hemm waqfien fl-input mis-sistema tal-iffissar tal-pożizzjoni.

Il-modalità tan-navigazzjoni għandha wkoll tirrepeti, dejjem bħala indikazzjoni biss, kwalunkwe allarm jew indikazzjoni li tkun irċeviet mingħand sistema tal-iffissar tal-pożizzjoni.

(i) Is-sistema tal-ippożizzjonar u s-SENC għandhom ikunu bbażati fuq l-istess datum ġeodetiku.

(j) Fil-modalità tan-navigazzjoni, id-data msemmija fil-Kapitolu 3.1(c), bejn l-ewwel u s-seba' inċiż ta' din it-Taqsima, u l-elementi li ġejjin għandhom ikunu dejjem viżibbli, u ma għandhomx ikunu moħbija minn oġġetti oħra:

— Il-linja tad-direzzjoni (kif rikjest minn ETSI EN 302 194-1, ara d-dokument imsemmi fil-Kapitolu 2(f) tat-Taqsima 1)

— Il-linja tal-orjentazzjoni (kif rikjest minn ETSI EN 302 194-1, ara d-dokument imsemmi fil-Kapitolu 2(f) tat-Taqsima 1)

— Ċrieki tal-medda (kif rikjest minn ETSI EN 302 194-1, ara d-dokument imsemmi fil-Kapitolu 2(f) tat-Taqsima 1)

— Linji tan-navigazzjoni (kif rikjest minn ETSI EN 302 194-1, ara d-dokument imsemmi fil-Kapitolu 2(f) tat-Taqsima 1)

— P-Lines

— Bagi

— Simboli tal-AIS Interna

— Tikketti tal-AIS Interna (jekk murija)

— Informazzjoni ATON.

Għaldaqstant, it-trasparenza tas-sovrappożizzjoni tar-radar għandha tkun iddefinita mill-utent. Għandu jkun possibbli li t-tikketti tal-AIS Interna jinqalbu, jew b'mod manwali jew abbażi ta' valur ikkonfigurat ta' ħin ta' skadenza.

(k) Informazzjoni dwar il-pożizzjoni u l-orjentazzjoni ta' bastimenti oħrajn, miġbura permezz ta' links oħra ta' komunikazzjoni barra r-radar tal-bastiment proprju, tista' tintwera biss jekk hija aġġornata (kważi f'ħin reali) u hija preċiża skont kif meħtieg għas-sostenn tal-funzjonijiet tattiċi u operattivi tan-navigazzjoni. Informazzjoni dwar il-pożizzjoni tal-bastiment proprju li tasal mingħand stazzjon ripetitur m'għandhiex tintwera.

(l) Billi l-informazzjoni dwar il-monitoraġġ u l-lokalizzazzjoni (pereżempju l-AIS) ta' bastimenti oħra hija utli għall-ippjanar tal-mogħdija maġenb xulxin, iżda bla ebda utilità waqt li fil-fatt ikun qegħdin jgħaddu, is-simboli tal-monitoraġġ u tal-lokalizzazzjoni (tal-AIS) m'għandhomx ifixxklu l-immaġni tar-radar waqt il-mogħdija, u għalhekk għandhom jiġu sfumati sa jgħibu. L-applikazzjoni preferibbilment għandha tippermetti lill-kaptan jiddefinixxi ż-żona fejn is-simbolu jiġi sfumat u jgħib.

(m) Jekk id-direzzjoni ta' bastimenti oħra ma tkunx disponibbli, il-pożizzjoni u l-orjentazzjoni ta' dawk il-bastimenti l-oħra jistgħu jiġu ppreżenati bi:

— trijangolu orjentat, jew

— profil reali (fi skala xierqa).

Fil-każijiet l-oħra kollha, għandu jintuża simbolu ġeneriku (huwa rrakkomandat ottagonu, ma għandux jintuża ċirku għal applikazzjonijiet li huma ċċertifikati skont l-istandards marittimi).

(n) L-informazzjoni li bastiment ieħor qed iġorr koni jew dwal blu tista' tintwera b'kulur differenti mis-simbolu tal-bastiment. L-għadd ta' koni/dwal blu għandu jintwera biss fir-rapport tal-għażliet.

(o) L-informazzjoni dwar l-intenzjoni ta' bastiment ieħor li jgħaddi fuq in-naħa tal-lemin (sinjal blu) tista' tintwera biss fuq in-naħa tal-lemin tas-simbolu tat-trijangolu orjentat jew tal-forma skalata jekk id-direzzjoni ta' dan il-bastiment hija disponibbli. Jekk ebda informazzjoni dwar id-direzzjoni mhi disponibbli, l-informazzjoni għandha tintwera biss f'forma indipendenti mid-direzzjoni.

(p) Informazzjoni dwar il-pożizzjoni ta' stazzjonijiet ta' bażi tal-AIS, tal-għajnuniet għan-navigazzjoni tal-AIS (ATON) u tat-trażmettituri ta' tiftix u salvataġġ tal-AIS (SART) tista' tintwera, jekk is-simboli jkunu jingħarfu minn simboli oħra (eż. is-simboli 2.10 u 2.11 tal-IEC 62288, Edizzjoni 2, it-Tabella A.1).

5.3. Elementi ta' operat u ta' kontroll

(a) L-ECDIS Interna għandha tiġi ddisinjata skont prinċipji ergonomiċi għat-tħaddim faċli mill-utent.

(b) It-tagħmir tal-ECDIS Interna għandu jkollu minimu ta' elementi ta' operat u ta' kontroll (ara t-Taqsima 4 ta' dan l-Anness).

(c) Elementi ta' operat u ta' kontroll, u indikaturi għal sensuri konnessi, jistgħu jiġu integrati fl-ECDIS Interna.

(d) Il-parametri, kemm dawk standard kif ukoll dawk definiti mill-utent, għandhom ikunu jistgħu jinstabu faċilment.

6. KONNESSJONI MA' TAGĦMIR IEĦOR

(a) L-ECDIS Interna ma għandha tolqot ħażin il-prestazzjoni ta' ebda tagħmir konness. B'mod simili, il-konnessjoni ta' tagħmir fakultattiv ma għandhiex tnaqqas il-prestazzjoni tal-ECDIS Interna.

(b) L-ECDIS Interna għandha tkun kapaċi tiġġenera informazzjoni lil sistemi oħrajn, eż. għall-iskop ta' rappurtar elettroniku.

(c) Għandhom jiġu ssodisfati r-rekwiżiti rilevanti tal-kontrolli u l-indikaturi għat-tagħmir konness.

7. INDIKAZZJONIJIET U ALLARMI

7.1. Tagħmir tal-Ittestjar Integrat (Built in Test Equipment — BITE)

Fil-modalità tan-navigazzjoni, l-ECDIS Interna għandu jkollha mezzi biex twettaq testijiet abbord tal-funzjonijiet ewlenin, kemm b'mod awtomatiku kif ukoll b'mod manwali. F'każ ta' test fallut, għandu jiġi indikat il-modulu li jkun bil-ħsara.

7.2. Malfunzjonijiet

(a) L-ECDIS Interna fil-modalità tan-navigazzjoni għandha tipprovdi allarm jew indikazzjoni adegwata ta' malfunzjonijiet tas-sistema (ara l-Kapitolu 9 tat-Taqsima 4 ta' dan l-Anness).

(b) L-ECDIS Interna fil-modalità tal-informazzjoni għandha tipprovdi allarm jew indikazzjoni adegwata ta' input nieqes mir-riċevitur GNSS, mill-AIS u mill-apparat tad-direzzjoni, jekk ikunu konnessi.

(c) L-ECDIS Interna għandha tipprovdi allarmi jew indikazzjonijiet adegwati għall-malfunzjoni tat-tagħmir fir-rigward tal-informazzjoni murija.

8. ARRANĠAMENTI TA' RIŻERVA

8.1. Preċiżjoni insuffiċjenti tal-ippożizzjonar tas-SENC

Fil-modalità tan-navigazzjoni, is-SENC għandha tintefa' awtomatikament, jekk l-ippożizzjonar tas-SENC ma jkunx jaqbel mal-immaġni tar-radar fil-limiti stipulati fil-Kapitoli 5.1 u 5.2 tat-Taqsima 4 ta' dan l-Anness.

8.2. Difetti

(a) Jekk is-sistema tal-ECDIS Interna fil-modalità tan-navigazzjoni jkollha difett evidenti, għandha tagħti allarm adegwat (ara l-Kapitoli 4.16 u 9 tat-Taqsima 4 ta' dan l-Anness).

(b) Għandhom jiġu pprovduti sistemi li jiffaċilitaw it-trasferiment sikur tal-funzjonijiet tal-ECDIS Interna fil-modalità tan-navigazzjoni, biex ikun żġurat li ħsara fl-ECDIS Interna ma twassalx għal sitwazzjoni kritika.

9. PROVVISTA TAL-ELETTRIKU FIL-MODALITÀ TAN-NAVIGAZZJONI

L-ECDIS Interna għandu jkollha provvista tal-elettriku separata tagħha bil-fjusis.

TAQSIMA 2

STANDARD TAD-DATA GĦALL-ENCs INTERNI

1. DAĦLA

(a) L-Istandard tad-Data għall-ENCs Interni jiddeskrivi l-ispeċifikazzjonijiet tekniċi li għandhom jintużaw:

— għall-iskambju tad-data idrografika diġitali bejn l-awtoritajiet nazzjonali tal-passaġġi fuq l-ilma interni, u

— għad-distribuzzjoni tagħha lill-manifatturi, lill-kaptani u lil utenti oħrajn.

(b) Dan l-Istandard tad-Data għandu jintuża għall-produzzjoni tal-ENCs Interni u tal-ENCs Interni batimetriċi. It-trasferiment u d-distribuzzjoni tal-ENCs Interni u tal-ENCs Interni batimetriċi għandhom isiru b'mod li tiġi żgurata l-integrità tad-data.

(c) Dan l-Istandard tad-Data huwa bbażat fuq id-dokument imsemmi fil-punt 2(a) tat-Taqsima 1 (“S-57”).

(d) Dan l-Istandard tad-Data jiddeskrivi ż-żidiet u l-kjarifiki meħtieġa għall-S-57 u l-applikazzjoni tal-S-57 għall-iskop tal-użu fl-applikazzjonijiet tal-ECDIS Interna.

(e) L-Istandard tad-Data għandu jkun konformi mal-istandards u r-regolamenti indikati fil-punti 2(h) u (j) tat-Taqsima 1.

2. MUDELL TEORETIKU TAD-DATA

Id-deskrizzjoni tal-mudell teoretiku tad-data fil-Parti 2 tal-S-57 għandha tapplika għall-mudell teoretiku tad-data tal-ENCs Interni u tal-ENCs Interni batimetriċi.

3. STRUTTURA TAD-DATA

Id-deskrizzjoni tal-istruttura tad-data fil-Parti 3 tal-S-57 għandha tapplika għall-mudell teoretiku tad-data tal-ENCs Interni u tal-ENCs Interni batimetriċi.

4. SPEĊIFIKAZZJONIJIET TAL-PRODOTT GĦALL-ENCs INTERNI U GĦALL-ENCs INTERNI BATIMETRIĊI

L-Ispeċifikazzjonijiet tal-Prodott għall-ENCs Interni u għall-ENCs Interni batimetriċi jippermettu lill-produtturi tal-mapep jipproduċu ENC Interna jew ENC Interna batimetrika konsistenti, u jippermettu lill-manifatturi jużaw dik id-data b'mod effiċjenti f'ECDIS Interna li tissodisfa l-Istandard tal-Prestazzjoni tal-ECDIS Interna stabbilit fit-Taqsima 1.

Id-data għall-ENCs għandha tkun disponibbli għall-manifatturi kollha tal-applikazzjonijiet. ENC Interna għandha tiġi prodotta skont ir-regoli stipulati fid-dokument imsemmi fil-punt 2(h) tat-Taqsima 1 ta' dan l-Anness, u għandha tiġi kkodifikata bl-użu tad-dokumenti li ġejjin imsemmija fih:

(a) il-Katalgu tal-Karatteristiċi tal-ENC Interna, u

(b) ir-regoli deskritti fil-Gwida ta' Kodifika għall-ENC Interna.

ENC Interna batimetrika għandha tiġi prodotta skont ir-regoli stipulati fid-dokument imsemmi fil-punt 2(j) tat-Taqsima 1 ta' dan l-Anness, u għandha tiġi kkodifikata bl-użu tad-dokumenti li ġejjin imsemmija fih:

(c) il-Katalgu tal-Karatteristiċi tal-ENC Interna batimetrika, imsemmi fil-punt 2(j) tat-Taqsima 1 ta' dan l-Anness, u

(d) ir-regoli deskritti fil-Gwida ta' Kodifika għall-ENC Interna, imsemmija fil-punt 2(h) tat-Taqsima 1 ta' dan l-Anness.

L-ENCs Interni u l-ENCs Interni batimetriċi approvati għall-modalità tan-navigazzjoni għandhom jiġu prodotti skont l-“Istandard tad-Data” u l-“Ispeċifikazzjoni tal-Prodott” imsemmija f'din it-Taqsima.

TAQSIMA 2 A

KODIĊIJIET GĦAL PRODUTTURI U PASSAĠĠI FUQ L-ILMA (FLIMKIEN MAL-KODIĊIJIET GĦALL-PRODUTTURI IHO–S-62 TAL-ENC)

Il-kodiċijiet għall-produtturi tal-ENCs Interni, kif ukoll il-proċedura ta' reġistrazzjoni, huma dawk imsemmija fid-dokument imsemmi fil-punt 2(b) tat-Taqsima 1 ta' dan l-Anness (“IHO S-62”).

L-amministrazzjonijiet jew il-kumpaniji privati li jipproduċu ENCs Interni u li mhumiex diġà msemmija fl-IHO-S-62, u l-amministrazzjonijiet jew il-kumpaniji privati li jiddeċiedu jipproduċu ENCs Interni, għandhom jirreġistraw kodiċi tal-produttur fir-reġistru S-100 tal-IHO, fuq http://registry.iho.int.

Billi kodiċi tal-produttur waħdu mhuwiex biżżejjed biex wieħed jidentifika jekk ENC Interna hijiex xierqa għall-modalità tan-navigazzjoni, l-awtoritajiet kompetenti msemmija fl-Artikolu 8 tad-Direttiva 2005/44/KE għandhom iżommu u jipprovdu, permezz tas-sit elettroniku uffiċjali tagħhom, lista aġġornata tal-ENCs Interni approvati għall-modalità tan-navigazzjoni fi ħdan iż-żona ġeografika taħt ir-responsabbiltà tagħhom. Il-lista għandha tinkludi l-isem tal-fajl taċ-ċellola tal-ENC, il-firxa tal-passaġġ fuq l-ilma intern koperta, in-numru tal-edizzjoni, id-data tal-pubblikazzjoni, u lista tal-fajls ta' aġġornament disponibbli għall-edizzjoni valida u attwali, flimkien mad-dati tal-pubblikazzjoni tagħhom. Il-lista għandha tinkludi kull ENC Interna li magħha ċ-ċellola tikkonforma fir-rigward tar-rekwiżiti u fir-rigward tal-kontenut minimu, u għalhekk hija approvata għall-modalità tan-navigazzjoni.

In-notifika tal-awtoritajiet kompetenti skont l-Artikolu 8 tad-Direttiva 2005/44/KE għandha tinkludi informazzjoni dwar iż-żona ġeoġrafika ta' responsabbiltà u s-sit elettroniku uffiċjali tal-awtoritajiet kompetenti. L-Istati Membri għandhom minnufih jinfurmaw lill-Kummissjoni bi kwalunkwe tibdil.

Il-Kodiċijiet għall-Passaġġi fuq l-Ilma li ġejjin huma rrakkomandati għall-użu fil-fajl bl-isem tal-IENCs:







Kodiċi tal-Passaġġ fuq l-Ilma Isem il-Passaġġ fuq l-Ilma Kumment AC Albertkanaal/Canal Albert AKL Afleidingskanaal van de Leie BA Balaton BCR Branche de la Croyère BED Benedendijle BEN Beneden-Nete BEZ Beneden-Zeeschelde BH Kanaal Bocholt — Herentals BK Boudewijn Kanaal BLO Branche de La Louvière BME Basse-Meuse BN Kanaal Briegden — Neerharen BOS Bovenschelde BOZ Boven-Zeeschelde BRW Beetzsee-Riewendsee-Wasserstraße BSK Berlin-Spandauer Schifffahrtskanal inkluż Westhafenkanal u Charlottenburger Verbindungskanal BZ Beneden Zeeschelde CCB Canal Charleroi-Bruxelles CCG Canal du Centre à Grand Gabarit CHV Canal de Haccourt à Visé CLA Canal de Lanaye CMO Canal de Monsin CPC Canal Pommeroeul-Condé D Danube inkluża l-fergħa ta' Sulina DA Danube Chilia branch DAW Dahme-Wasserstraße DB Dunare Borcea DCC Danube Cernovoda canal DE Dortmund-Ems Kanal DEN Dender DHK Datteln-Hamm-Kanal DDT Dijledoortocht DKW Kanaal Dessel — Kwaadmechelen DR Drava DTS Kanaal Dessel — Turnhout — Schoten DUK Ráckevei-Duna DUM Mosoni-Duna DUR Gekanaliseerde Durme (Beneden-Durme) DUS Szentendrei-Duna DV Dunarea Veche EL Elbe ELK Elbe-Lübeck-Kanal EH Elbe-Havel-Kanal EMS Ems EPP Embranchement Principal ES Elbe-Seiten-Kanal EV Estuaire Vaart Tbaħħir fl-estwarju bejn Zeebrugge u l-fruntiera tan-Netherlands GA Sf. Gheorghe-Arm GMO Grand Large de Mons GPE Grand Large de Péronnes HES Haut-Escaut HO Havel-Oder-Wasserstraße HVK Havelkanal IJZ Ijzer KB Kanaal naar Beverlo KBK Kanaal Bossuit — Kortrijk KGO Kanaal Gent-Oostende KGT Kanaal Gent-Terneuzen KK Küstenkanal KLD Kanaal Leuven — Dijle KND Kanaal Nieuwpoort — Duinkerken KPN Kanaal Plassendale- Nieuwpoort KRL Kanaal Roeselare — Leie KTR Kanaltrave KVE Kanaal van Eeklo LA Lahn LOK Lokanaal LR Leie/Lys River MA Main MD Main-Donau-Kanal ME Mueritz-Elde-Wasserstraße MEU Meuse ML Mittelland-Kanal MMI Meuse Mitoyenne Sud MO Mosel MOE Moervaart N Dnipro NBP Canal Nimy-Blaton-Péronnes NE Neckar ND Desna NOK Nord-Ostsee-Kanal NPR Prypiat NSU Sula NTK Netekanaal NVO Vorskla OD Oder OL Olt PE Peene PHV Potsdamer Havel PK Plassendale Kanaal RH Rhine RHK Rhein-Herne-Kanal RL Nederrijn/Lek ROG Ringvaart om Gent RU Ruhr RUP Rupel SA Sava SAM Sambre SE Schelde SI Sió-csatorna SKH Stichkanal Mittelland-Kanal — Hildesheim SKL Stichkanal Mittelland-Kanal — Hannover-Linden SKO Stichkanal Mittelland-Kanal — Osnabrück SKS Stichkanal Mittelland-Kanal — Salzgitter SL Saale SM Smeermaas SO Spree-Oder-Wasserstraße SPI Spierekanaal SR Saar SRV Schelde-Rijnverbinding TEK Teltowkanal TI Tisza TLE Toeristische Leie (Leie) UH Untere Havel-Wasserstraße UWE Unterweser minn UWE 0,00 km VKN Verbindingskanaal Nieuwpoort WA Waal WDK Wesel-Datteln-Kanal WE Mittelweser sa km 366,65/UWE 0,00 WOD Westoder ZBS Zeekanaal Brussel-Schelde ZUL Vertakking van Zulte ZWV Zuid-Willemsvaart

TAQSIMA 3

STANDARD TAL-PREŻENTAZZJONI GĦALL-ECDIS INTERNA

1. DAĦLA

(a) L-Istandard tal-Preżentazzjoni għall-ECDIS Interna jiddeskrivi l-ispeċifikazzjonijiet tekniċi li għandhom jintużaw għall-preżentazzjoni tad-data tal-ECDIS Interna. Il-preżentazzjoni għandha ssir b'tali mod li ma jintilef xejn mill-informazzjoni.

(b) Dan l-Istandard tal-Preżentazzjoni huwa bbażat fuq id-dokument imsemmi fil-punt 2(c) tat-Taqsima 1 (“S-52”).

(c) Dan l-Istandard tal-Preżentazzjoni jiddeskrivi ż-żidiet u l-kjarifiki meħtieġa għall-S-52 u l-applikazzjoni tal-S-52 għall-iskop tal-użu fl-applikazzjonijiet tal-ECDIS Interna.

(d) Il-preżentazzjoni tad-data tal-ECDIS Interna għandha tilħaq ir-rekwiżiti tal-Istandard tal-Preżentazzjoni deskritt fit-Taqsima 3 u fil-Librerija tal-Preżentazzjoni msemmija fil-punt 2(i) tat-Taqsima 1.

(e) Id-definizzjonijiet tat-termini jinsabu f'dawn li ġejjin:

— il-Parti 1, il-klawżola 5 ta' IHO-S-57,

— id-dokument imsemmi fil-punt 2(g) tat-Taqsima 1 ta' dan l-Anness,

— fil-“Glossarju għall-ECDIS Interna” fit-Taqsima 5 ta' dan l-Anness.

2. IL-LIBRERIJA TAL-PREŻENTAZZJONI GĦALL-ECDIS INTERNA

Is-settijiet tad-data tal-S-57 jiddeskrivi l-istandard tad-data għall-ENCs Interni, iżda ma fihom ebda informazzjoni dwar kif id-data se tiġi ppreżentata. Il-preżentazzjoni tal-mappa hija ġġenerata online fl-applikazzjoni tal-ECDIS Interna. Għal dak il-għan, l-applikazzjoni tal-ECDIS Interna tuża struzzjonijiet bis-simbolizzazzjoni li tinqara minn magni, għal kull karatteristika, li titpinġa fuq l-iskrin. Għall-preżentazzjon tal-ENCs, l-istandard S-52 tal-IHO huwa obbligatorju. L-istandard S-52 fih ir-regoli kollha meħtieġa għas-simbolizzazzjoni u għall-preżentazzjoni tal-ENCs fuq l-iskrin.

Billi l-karatteristiċi, l-attribwiti u l-valuri tal-attribwiti tal-ENCs ġew estiżi għall-ENCs Interni u għall-ENCs Interni batimetriċi, hemm il-ħtieġa ta' estensjoni tal-istandard S-52 sabiex ikunu jistgħu jintwerew ukoll il-karatteristiċi speċifiċi għan-navigazzjoni interna. L-estensjonijiet kollha japplikaw għad-dokument imsemmi fir-raba' inċiż tal-punt 2(c) tat-Taqsima 1 ta' dan l-Anness.

2.1. Komponenti tal-S-52 u tal-Librerija tal-Preżentazzjoni tal-ECDIS Interna

2.1.1. Il-komponenti ewlenin tal-librerija tal-preżentazzjoni tal-S-52 huma: — librerija ta' simboli, stili ta' linji u stili ta' mili (fill styles), — skema ta' kodifikazzjoni tal-kuluri li tinkludi t-tabelli tal-kuluri tal-IHO għal binhar, għall-għabex u għal billejl, — sett ta' kliem ta' kmand tas-simboloġija li bih jistgħu jinbnew struzzjonijiet li jinqraw minn magni. Dan jirriżulta fi struzzjoni tas-simboloġija, li mbagħad tiġi pproċessata biex tissimbolizza karatteristiċi tal-ENC, — sett ta' proċeduri ta' simboloġija kundizzjonali li jiddeċiedu s-simbolizzazzjoni adattata f'każijiet determinati mill-għażla tan-navigant (eż. profil tas-sikurezza) jew għal simboli kumplessi (eż. sinjali tal-wiċċ fuq bagi u sinjalaturi), — sett ta' tabelli ta' konsultazzjoni li jgħaqqdu d-deskrizzjonijiet tal-karatteristiċi mill-ENC mal-istruzzjonijiet tas-simboloġija adattati, skont jekk: — il-konnessjoni hijiex sempliċi, jiġifieri relazzjoni diretta bejn id-deskrizzjoni ta' karatteristika u l-preżentazzjoni tagħha, bħal baga jew żona tal-art. F'dan il-każ, it-tabella ta' konsultazzjoni tipprovdi l-istruzzjoni tas-simboloġija ta' kif jintwera simbolu, kif timtela żona, jew stil ta' linja, — il-konnessjoni hijiex kundizzjonali, jiġifieri tiddependi miċ-ċirkustanzi, pereżempju żona ta' fond, li l-kulur li timtela bih jiddependi mill-għażla tal-profil tas-sikurezza. F'dan il-każ it-tabella ta' konsultazzjoni tirreferi d-deċiżjoni lil proċedura ta' simboloġija kundizzjonali li tagħżel l-istruzzjonijiet tas-simboloġija adattati aktar 'l quddiem.

2.1.2. L-ECDIS Interna għandha tuża l-komponenti kollha tal-S-52 flimkien ma' estensjonijiet: — fit-tabelli ta' konsultazzjoni — fil-librerija tas-simboli — fil-proċeduri ta' simboloġija kundizzjonali. L-estensjonijiet huma deskritti fid-dokument imsemmi fil-punt 2(i) tat-Taqsima 1.

2.2. Tabelli ta' konsultazzjoni

2.2.1. Hemm tabella ta' konsultazzjoni separata għal kull tip ta' ġeometrija (punt, linja, żona). Kull entrata f'tabella ta' konsultazzjoni tikkonsisti fl-elementi li ġejjin: (a) Kodiċi ta' 6 karattri tal-klassi tal-karatteristika (akronimu); (b) Taħlita ta' attribwiti; (c) Struzzjonijiet għas-simbolizzazzjoni; (d) Prijorità tal-viżwalizzazzjoni, 0-9 (li tista' titqabbel mas-saffi tat-tpinġija); (e) Kodiċi għar-radar; (f) Kategorija tal-viżwalizzazzjoni (viżwalizzazzjoni bażi, standard, sħiħa); (g) “Grupp ta' viżwalizzazzjoni”, klassifikazzjoni tal-karatteristiċi aktar irfinuta mill-kategoriji tal-viżwalizzazzjoni. “LNDMRK”,“CATLMK17|”,“SY(TOWERS01)”,“7”,“O”,“OTHER”,“32250” F'dan il-każ, il-karatteristika LNDMRK tidher bis-simbolu TOWERS01 bil-prijorità 7, jekk l-attribwit CATLMK huwa ekwivalenti għal 17. Il-karrateristika qiegħda fuq ir-radar. Il-preżentazzjoni ta' karatteristiċi f'żona speċifika li jinsabu f'ċelloli differenti bl-istess użu ssegwi l-entrati fit-tabelli ta' konsultazzjoni.

2.2.2. Il-Librerija tal-Preżentazzjoni tipprovdi ħames tabelli ta' konsultazzjoni: — simboli għal punti fuq il-mappa tal-karta, — simboli għal punti simplifikati, — simboli ta' linji, — simboli ta' konfini ta' żona watja, — simboli ta' konfini ta' żona simbolizzata.

2.3. Proċeduri ta' simboloġija kundizzjonali (CS)

Il-proċeduri ta' CS jiġu ġġenerati għall-karatteristiċi li s-simbolizzazzjoni tagħhom

— tiddependi fuq il-parametri tal-applikazzjoni, eż. il-profil tas-sikurezza,

— tiddependi fuq karatteristiċi oħra, eż. sinjali tal-wiċċ u l-istruttura tagħhom,

— hija kumplessa wisq biex tiġi ddefinita b'entrata diretta f'tabella ta' konsultazzjoni.

Il-proċeduri ta' CS, li jiġu modifikati jew implimentati f'ECDIS Interna flimkien mal-proċeduri ta' CS tal-S-52. huma deskritti fid-dokument imsemmi fil-punt 2(i) tat-Taqsima 1.

2.4. Kuluri

Il-kuluri użati fl-ECDIS huma ddefiniti b'mod assolut, irrispettivament mill-moniter użat (bl-użu ta' koordinati tas-CIE). Dan jiżgura li l-mapep tal-ECDIS jidhru simili fuq moniters ta' fornituri differenti. Il-valuri CIE jiġu kkonvertiti f'valuri RGB permezz ta' software għall-kalibrar tal-kuluri li għandu jintuża mill-manifattur.

L-iskrins kummerċjali li ta' spiss jintużaw f'dan is-settur jitqiesu li jilħqu dawn ir-rekwiżiti.

Peress li l-kundizzjonijiet tad-dawl jistgħu jvarjaw fuq il-pont ta' bastiment, jeħtieġ li jkun hemm preżentazzjonijiet b'livelli differenti ta' luminożità. Teżisti tabella separata tal-kuluri għal kull livell.

L-iskema tal-kuluri rrappreżentata għandha tintagħżel fuq il-bażi ta' fatturi ergonomiċi u fiżjologiċi, u r-rappreżentazzjoni ta' indikazzjonijiet b'kuluri differenti ma għandhiex tirriżulta f'kuluri mħallta billi jitqiegħdu fuq xulxin (sovrappostazzjoni).

2.5. Preżentazzjoni tal-avviżi

L-avviżi li jinsabu max-xatt ta' xmara huma rrappreżentati fil-mappa bil-wiri ta' simboli ġeneriċi (notmrk01, notmrk02 u notmrk03). Dan ma japplikax għall-avviżi fuq pontijiet.

Barra minn hekk, jeħtieġ li l-applikazzjonijiet ikunu jistgħu juru s-simbolu dettaljat, li huwa simili għall-indikazzjoni fid-dinja reali, kif ukoll is-sett sħiħ tal-informazzjoni tal-oġġetti ta' avviż magħżul mill-utent.

L-avviżi li jinsabu ma' pontijiet għandhom ikunu ssimbolizzati skont l-orjentazzjoni tal-pont.

L-avviżi li jispeċifikaw distanzi jew veloċità ma għandhomx jiġu simbolizzati bin-numru nnifsu, iżda biss b'dak is-simbolu li jagħti r-regolament jew tagħrif ġenerali.

TAQSIMA 4

REKWIŻITI TAL-OPERAT U TAL-PRESTAZZJONI, METODI TA' TTESTJAR U RIŻULTATI TA' TESTIJIET MEĦTIEĠA

1. DAĦLA

Din it-Taqsima tispeċifika r-rekwiżiti minimi li jinsabu fit-Taqsima 1 ta' dan l-Anness, u tiddeskrivi l-proċeduri tat-testijiet u r-riżultati meħtieġa dwar il-hardware, is-software, il-funzjonijiet, l-operat, il-viżwalizzazzjoni u l-interfaċċi ma' tagħmir ieħor abbord il-bastimenti.

2. MODALITAJIET TAL-OPERAT U KONFIGURAZZJONI TAS-SISTEMA

2.1. Modalitajiet tal-operat

(a) L-ispeċifikazzjonijiet tekniċi tal-ECDIS Interna jiddistingwu bejn żewġ modalitajiet tal-operat: il-modalità tan-navigazzjoni u l-modalità tal-informazzjoni.

(b) It-tagħmir tal-ECDIS Interna ddisnijat għall-operat fil-modalità tan-navigazzjoni għandu jissodisfa r-rekwiżiti ta' dan l-Anness u l-istandards għat-tagħmir tar-radar navigazzjonali u l-indikaturi tar-rata tad-dawran. Għall-ECDIS Interna fil-modalità tan-navigazzjoni, jeħtieġ approvazzjoni tat-tip mill-awtoritajiet kompetenti kif imsemmi fil-punt 2(q) tat-Taqsima 1.

(c) Għat-tagħmir tal-ECDIS Interna ddisinjat għall-modaltià tal-informazzjoni biss, ir-rekwiżiti ta' din it-Taqsima 4 għandhom jinftiehmu bħala rekwiżiti tekniċi (tal-operat u tal-prestazzjoni). Il-produttur għandu jiddokumenta l-konformità ma' dawn ir-rekwiżiti tekniċi. Approvazzjoni tat-tip mhijiex meħtieġa għall-ECDIS Interna fil-modalità tal-informazzjoni. Id-dokumentazzjoni għandha titqiegħed għad-dispożizzjoni tal-awtoritajiet kompetenti u tal-utenti fuq talba tagħhom.

2.2. Konfigurazzjonijiet tas-sistema

2.2.1. Konfigurazzjoni tas-sistema 1: Tagħmir tal-ECDIS Interna, sistema għalija waħedha mingħajr konnessjoni mar-radar

F'din il-konfigurazzjoni tas-sistema, l-operat fil-modaltià tal-informazzjoni biss huwa possibbli (ara t-Taqsima 4B, Grafika 1).

2.2.2. Konfigurazzjoni tas-sistema 2: Tagħmir tal-ECDIS Interna, istallazzjoni parallela u konnessjoni mar-radar

Din il-konfigurazzjoni tas-sistema tippermetti l-operat kemm fil-modalità tal-informazzjoni kif ukoll fil-modalità tan-navigazzjoni (ara t-Taqsima 4B, Grafika 2).

2.2.3. Konfigurazzjoni tas-sistema 3: Tagħmir tal-ECDIS Interna, moniter komuni konness ma' tagħmir tar-radar

F'din il-konfigurazzjoni tas-sistema, il-moniter tat-tagħmir tar-radar jinqasam mat-tagħmir tal-ECDIS Interna. Prerekwiżit għal din il-modalità huwa li jkun hemm parametri grafiċi korrispondenti kemm għas-sinjali tal-vidjo kif ukoll għas-swiċċ tal-vidjo, li jippermettu li s-sorsi tal-vidjo jinqalbu malajr (ara t-Taqsima 4B, Grafika 3).

Din il-konfigurazzjoni tas-sistema tippermetti l-operat kemm fil-modalità tal-informazzjoni kif ukoll fil-modalità tan-navigazzjoni.

2.2.4. Konfigurazzjoni tas-sistema 4: Tagħmir tar-radar b'funzjonalità tal-ECDIS Interna integrata

Din il-konfigurazzjoni tas-sistema hija istallazzjoni tar-radar b'funzjonalità tal-ECDIS Interna integrata li tista' titħaddem kemm fil-modalità tal-informazzjoni kif ukoll fil-modalità tan-navigazzjoni (ara t-Taqsima 4B, Grafika 4).

3. REKWIŻITI TAL-PRESTAZZJONI

3.1. Prestazzjoni tal-hardware

(a) It-tagħmir tal-ECDIS Interna fil-modalità tan-navigazzjoni għandu jiġi ddisinjat u mmanifatturat biex jiflaħ għal kundizzjonijiet ambjentali tipiċi abbord bastiment bla ebda tnaqqis fil-kwalità u fl-affidabbiltà. Barra minn hekk, ma għandux ifixkel tagħmir ieħor tal-komunikazzjoni jew tan-navigazzjoni.

(b) Fil-konfigurazzjoni kif deskritta fil-Kapitolu 2.2.4 ta' din it-Taqsima, il-komponenti kollha tat-tagħmir tal-ECDIS Interna li jinsabu istallati fil-kabina tat-tmun, għandhom jissodisfaw ir-rekwiżiti tal-klassi b) tagħmir “protett mit-temp” kif speċifikat fl-istandard EN 60945, bl-eċċezzjoni li l-firxa tat-temperatura tal-ittestjar hija limitata bejn 0 °C u + 40 °C (filwaqt li l-firxa tat-temperatura tal-ittestjar fl-EN 60945 hija speċifikata minn – 15 °C sa + 55 °C), sakemm ma jkunx stipulat mod ieħor f'dan l-Anness. Għall-konfigurazzjonijiet deskritti fil-Kapitoli 2.2.2 u 2.2.3 ta' din it-Taqsima, il-konformità mal-KE hija biżżejjed.

3.2. Prestazzjoni tas-software

Is-software għall-operat, għall-viżwalizzazzjoni u għall-funzjonalità tat-tagħmir tal-ECDIS Interna għandu jkun iddisinjat, żviluppat, implimentat u ttestjat skont ir-rekwiżiti tas-software deskritti fit-Taqsima 4 A ta' dan l-Anness.

3.3. Prestazzjoni tal-kontrolli tal-operat

(a) L-operat tas-sistema għandu jkun faċli, adattat u konformi ma' standards komuni applikabbli għall-interfaċċi tal-utenti. L-istat operattiv tas-sistema u tat-tagħmir tekniku sekondarju konness għandu jiġi indikat b'mod ċar.

(b) L-għadd ta' kontrolli tal-operat għandu jkun baxx kemm jista' jkun u ristrett għall-għadd meħtieġ.

(c) Mhumiex permessi kontrolli telekomandati bla fili.

(d) Is-swiċċ ON/OFF għandu jkun jaħdem, u għandu jkun imqiegħed b'tali mod li ma jkunx possibbli li jitħaddem bi żball.

(e) Is-simboli tal-kontrolli tal-operat ma għandux ikollhom karattri iżgħar minn 4 mm, u għandhom jinqraw faċilment fi kwalunkwe kundizzjoni li tista' teżisti f'kabina tat-tmun.

(f) Il-luminożità u l-mod kif jinxtegħlu l-kontrolli tal-operat għandhom ikunu aġġustabbli għall-valur meħtieġ.

3.4. Prestazzjoni tal-viżwalizzazzjoni

Id-dispożizzjonijiet tal-Kapitoli minn 3.4.2 sa 3.4.7 huma rakkomandati għall-ECDIS Interna fil-modalità tal-informazzjoni.

3.4.1. Qisien tal-viżwalizzazzjoni

(a) Fil-modalità tan-navigazzjoni, l-erja minima tal-viżwalizzazzjoni tal-mappa u tar-radar għandha tkun tal-inqas 270 mm × 270 mm.

(b) Fil-modalità tal-informazzjoni, japplikaw ir-rekwiżiti fil-punt 4.1(c) tat-Taqsima 1.

3.4.2. Orjentazzjoni tal-viżwalizzazzjoni

(a) Skrin rettangolari jista' jiġi istallat f'orjentazzjoni mimduda (landscape) jew wieqfa (portrait), bil-prerekwiżit li l-qisien minimi stipulati fit-Taqsima 3.4.1. jintlaħqu.

(b) Minħabba l-ispazju limitat f'kabina tat-tmun tipika ta' bastiment tan-navigazzjoni interna, u minħabba l-fatt li bastiment normalment isegwi l-assi tal-kanal navigabbli, preferibbilment l-iskrin għandu jiġi istallat fl-orjentazzjoni wieqfa.

3.4.3. Riżoluzzjoni tal-viżwalizzazzjoni

Hija meħtieġa riżoluzzjoni tal-viżwalizzazzjoni ta' 5 m fil-medda ta' 1 200 m. Din twassal għall-qisien massimi ta' pixel ta' 2,5 m × 2,5 m, jiġifieri madwar 1 000 pixel fuq il-ġenb dejjaq tal-iskrin.

3.4.4. Kuluri tal-viżwalizzazzjoni

Is-sistema għandha tkun kapaċi turi kombinazzjonijiet ta' kuluri pprovati ergonomikament għal binhar u billejl.

3.4.5. Luminożità tal-viżwalizzazzjoni

Il-luminożità tal-viżwalizzazzjoni għandha tkun aġġustabbli għal kull valur operattiv meħtieġ. Dan jgħodd speċjalment għall-valur l-aktar baxx waqt it-tħaddim billejl.

3.4.6. Tiġdid tal-immaġni

(a) Ir-rata tat-tiġdid tal-immaġni ma għandhiex tkun iqsar minn dik tal-immaġni tar-radar (≥ 24 immaġni kull minuta).

(b) Bejn żewġ tiġdidiet konsekuttivi, il-luminożità ma għandhiex tvarja.

(c) Fl-iskrins tar-“raster scan”, ir-rata ta' ripetizzjoni tal-kwadru ma għandhiex tkun aktar baxxa minn 60 Hz.

3.4.7. Teknoloġija tal-viżwalizzazzjoni

Għandhom jintużaw sistemi ta' viżwalizzazzjoni li mhumiex sensittivi għall-kampijiet manjetiċi li jista' jkun hemm fil-kabina tat-tmun ta' bastiment tan-navigazzjoni interna.

4. FUNZJONIJIET OPERATTIVI

4.1. Modalità tal-operat

(a) Jekk it-tagħmir huwa kapaċi jitħaddem fiż-żewġ modalitajiet tal-operat, għandu jippermetti l-possibbiltà li jaqleb bejn il-modalità tan-navigazzjoni u l-modalità tal-informazzjoni.

(b) Għandha tintwera l-modalità tal-operat li tkun qed tintuża.

(c) Għandhom jittieħdu miżuri xierqa biex ma tkunx tista' tintefa bi żball il-modalità tan-navigazzjoni.

4.2. Parametri predefiniti tat-tagħmir (store/recall) fil-modalità tan-navigazzjoni

(a) Wara li jinxtegħel, it-tagħmir tal-ECDIS Interna għandu jittella' b'luminożità moderata predefintia li la tagħma f'ambjent imdallam u lanqas ma tirrendi l-immaġni inviżibbli f'ambjent imdawwal.

(b) Parametri oħra jistgħu jittellgħu bil-valuri tagħhom kif kienu qabel ma ntefa t-tagħmir jew bil-valuri ssettjati li kienu ssejvjati.

4.3. Preżentazzjoni tal-informazzjoni tas-SENC fil-modalità tan-navigazzjoni

(a) L-immaġni tar-radar għandha tkun tingħaraf b'mod ċar mill-mappa, irrispettivament mit-tabella tal-kuluri magħżula.

(b) Hija permessa biss preżentazzjoni monokroma tal-immaġni tar-radar reali.

(c) Il-preżentazzjoni tal-informazzjoni kartografika ma għandhiex taħbi jew tiddegrada partijiet importanti tal-immaġni tar-radar. Dan irid jiġi żgurat permezz ta' entrati adegwati fit-tabelli ta' konsultazzjoni (ara t-Taqsima 3 ta' dan l-Anness, il-Kapitolu 2.2, l-element “kodiċi tar-radar”). Għaldaqstant, it-trasparenza tas-sovrappożizzjoni tar-radar għandha tkun iddefinita mill-utent.

(d) Il-preżentazzjoni tal-mappa u tal-immaġni tar-radar għandu jkollha l-istess skala.

(e) Il-linja tad-direzzjoni għandha tkun dejjem viżibbli.

(f) Barra minn hekk, għandhom ikunu jistgħu jiddaħħlu l-profil tal-bastiment proprju tan-navigant u l-profili tas-sikurezza.

4.4. Orjentazzjoni, ippożizzjonar u ċaqliq tal-mappa

(a) Fil-modalità tan-navigazzjoni, il-preżentazzjoni tal-orjentazzjoni tal-mappa (“relative motion, head up”) b'moviment relattiv li tħares 'il fuq, dik iċċentrata (centred) u dik mhux iċċentrata (“off centred”) biss huma permessi, kif meħtieġ għall-immaġni tar-radar.

(b) Fil-modalità tan-informazzjoni, huma rrakkomandati bħala minimu l-orjentazzjonijiet u l-ippożizzjonar tal-mappa bit-Tramuntana 'l fuq (“north”) u parallela mal-assi tal-passaġġ fuq l-ilma (“parallel to the waterway axis”). Billi jitqabbad sensur ta' ppożizzjonar, il-parti tal-mappa murija tista' ssegwi awtomatikament il-pożizzjoni tal-bastiment proprju tan-navigant.

4.5. Pożizzjoni u orjentazzjoni tal-bastiment proprju

(a) Fil-modalità tan-navigazzjoni, il-pożizzjoni tal-bastiment proprju għandha tkun dejjem viżibbli fl-immaġni tal-iskrin, tkunx iċċentrata jew mhux iċċentrata, kif stipulat fid-dokument imsemmi fil-punt 2(f) tat-Taqsima 1.

(b) Fil-modalità tan-navigazzjoni, il-linja tad-direzzjoni, li twassal miċ-ċentru tal-viżwalizzazzjoni sa fuq nett u li għandha tkun dejjem viżibbli, għandha tirrappreżenta d-direzzjoni tal-bastiment proprju tan-navigant.

4.6. Densità tal-informazzjoni

Id-densità tal-informazzjoni għandha tkun bħala minimu aġġustabbli bejn it-tliet livelli: “Bażi”, “Standard” u “Sħiħa”. Tal-aħħar jippermetti li jintwerew il-karatteristiċi l-oħra kollha flimkien mal-viżwalizzazzjoni “Standard”, b'mod individwali u fuq talba. Il-karatteristiċi viżibbli kollha korrispondenti huma ddefiniti fl-“Istandard tal-Prestazzjoni” u fl-“Istandard tal-Preżentazzjoni” (inkluż il-“Librerija tal-Preżentazzjoni għall-ECDIS Interna”) (Taqsimiet 1 u 3 ta' dan l-Anness).

4.7. Meded/Ċrieki ta' meded

(a) Fil-modalità tan-navigazzjoni, skont ir-regolamenti tar-radar huma preskritti dawn il-meded u ċrieki ta' meded li ġejjin:







Medda Ċrieki ta' meded 500 m 100 m 800 m 200 m 1 200 m 200 m 1 600 m 400 m 2 000 m 400 m 4 000 m 800 m

(b) Meded iżgħar u akbar b'minimu ta' erba' ċrieki ta' meded u b'massimu ta' sitt ċrieki ta' meded huma permessi.

(c) It-tagħmir tal-ECDIS Interna fil-modalità tan-navigazzjoni għandu jkollu ċrieki ta' meded fissi fl-intervalli msemmija fil-punt (a) u (b), u tal-anqas markatur varjabbli wieħed tal-medda (Variable Range Marker/VRM).

(d) Il-markaturi tal-meded fissi u varjabbli għandhom jinxtegħlu jew jintfew indipendentement minn xulxin, u l-viżwalizzazzjoni tagħhom għandha tkun identifikabbli b'mod ċar.

(e) Il-pożizzjoni tal-VRM u d-distanza murija korrispondenti għandhom jużaw l-istess inkrementi u riżoluzzjoni.

(f) Il-funzjonijiet tal-VRM u tal-linja tal-orjentazzjoni elettronika (Electronic Bearing Line/EBL) jistgħu wkoll jinkisbu permezz ta' cursor u b'viżwalizzazzjoni numerika korrispondenti, li turi l-medda u l-orjentazzjoni tal-pożizzjoni tal-cursor.

4.8. Luminożità tal-immaġni fil-modalità tan-navigazzjoni

(a) Il-luminożità tal-iskrin għandha tkun aġġustabbli għall-valur operattiv meħtieġ. Dan japplika, b'mod partikolari, għall-użu fid-dlam.

(b) Il-mappa u l-immaġni tar-radar għandu jkollhom kontrolli separati tal-luminożità.

(c) Minħabba d-differenza kbira fil-luminożità tal-ambjent ta' binhar imdawwal u ta' billejl mudlam, għandu jkun hemm kontroll ieħor għal-luminożità bażika tal-iskrin flimkien mat-tabelli tal-kuluri fil-menù.

4.9. Kuluri tal-immaġni

Għandhom ikunu offruti tal-anqas il-kombinazzjonijiet tal-kuluri inklużi fil-Librerija tal-Preżentazzjoni 6.0 (tabelli tal-kulur) ta' IHO-S-52 għal binhar, għall-għabex u għal billejl.

4.10. Rapport tal-għażliet

(a) Għandu jkun possibbli li tinġieb l-informazzjoni testwali u/jew grafika kollha sottostanti dwar l-għażliet li jagħmel l-utent mill-karatteristiċi murija fil-mappa.

(b) Din l-informazzjoni testwali u/jew grafika addizzjonali ma għandhiex tfixkel id-dehra tal-passaġġ fuq l-ilma fil-mappa tan-navigazzjoni.

4.11. Karatteristiċi ta' kejl

(a) Jeħtieġ karatteristiċi ta' kejl tad-distanzi u tal-orjentazzjonijiet.

(b) Ir-riżoluzzjoni u l-preċiżjoni għandhom ikunu tal-anqas l-istess bħal tal-viżwalizzazzjoni, iżda ma jistgħux jissuġġerixxu valuri aħjar minn dawk tad-data tal-mapep.

4.12. Dħul u editjar tal-entrati fil-mappa proprja tal-kaptan

(a) It-tagħmir tal-ECDIS Interna għandu jippermetti d-dħul, il-ħżin, il-modifika u t-tħassir ta' informazzjoni addizzjonali tal-mapep mill-kaptan (karatteristiċi proprji tal-kaptan), kemm fil-modalità tan-navigazzjoni kif ukoll fil-modalità tal-informazzjoni.

(b) Dawn l-entrati fil-mappa proprja għandhom jintgħarfu mid-data tas-SENC, u ma għandhomx ikunu ssovrapposti jew jiddegradaw l-immaġni tar-radar fil-modalità tan-navigazzjoni.

4.13. Tlugħ u aġġornar tas-SENCs

(a) L-attivitajiet manwali kollha li jikkonċernaw it-tlugħ jew l-aġġornar tal-mapep għandhom ikunu possibbli biss barra l-modalità tan-navigazzjoni.

(b) L-aġġornament awtomatiku ma għandux inaqqas il-prestazzjoni tal-viżwalizzazzjoni tan-navigazzjoni.

(c) Funzjoni ta' treġija lura għandha tkun implimentata biex tippermetti li terġa tittella' l-aħħar kombinazzjoni operattiva.

4.14. Preżentazzjoni u sovrappostazzjoni tal-immaġni tar-radar

(a) Ir-rappreżentazzjoni tal-immaġni tar-radar hija obbligatorja għall-użu fil-modalità tan-navigazzjoni.

(b) Il-qisien, ir-riżoluzzjoni u l-attribwiti tal-preżentazzjoni tar-radar għandhom jissodisfaw ir-rekwiżiti rilevanti tar-radar.

(c) L-immaġni tar-radar ma għandhiex tiġi ddegradata b'kontenuti oħra tal-immaġni (ara wkoll il-punt 4.3(c) ta' din it-Taqsima).

(d) Sakemm ir-rekwiżiti funzjonali jiġu ssodisfati, jistgħu jiġu sovrapposti saffi differenti ta' informazzjoni.

(e) Is-sovrappostazzjoni ta' informazzjoni dwar il-pożizzjoni u l-orjentazzjoni ta' bastimenti oħra tista' ssir biss meta:

— l-informazzjoni hija aġġornata (f'ħin reali), u

— l-età tal-informazzjoni ma taqbiżx il-valuri tal-ħin massimi (time-out) mogħtija fl-ewwel tabella fil-punt 5.1(e) tat-Taqsima 1. Is-simboli għandhom jiġu mmarkati bħala skaduti jekk l-età tal-informazzjoni taqbeż it-30 sekonda għall-bastimenti mexjin. L-informazzjoni tal-pożizzjoni tal-bastiment proprju għandha tintwera biss meta l-pożizzjoni tiġi identifikata minn sottosistema abbord, u mhux jekk il-pożizzjoni tasal minn stazzjon ripetitur.

(f) L-informazzjoni sovrapposta misluta mill-apparat ta' monitoraġġ u ta' lokalizzazzjoni fir-rigward tal-pożizzjoni u l-orjentazzjoni ta' bastimenti oħra għandha tiġi sfumata sakemm tgħib, f'medda definita mill-utent. L-attivazzjoni ta' din il-karatteristika, u l-medda magħżula taż-żona ristretta, għandhom jiġu indikati fuq l-iskrin.

(g) Biss jekk id-direzzjoni ta' bastimenti oħra tkun disponibbli, il-pożizzjoni u l-orjentazzjoni ta' dawk il-bastimenti l-oħra jistgħu jiġu ppreżentati permezz ta':

— trijangolu orjentat, jew

— profil reali (fi skala xierqa).

Fil-każijiet l-oħra kollha, għandu jintuża simbolu ġeneriku (huwa rrakkomandat ottagonu, filwaqt li ċirku għandu jintuża għall-applikazzjonijiet interni biss).

(h) Għandu jkun possibbli li jintfew il-mappa u kwalunkwe saff ieħor ta' informazzjoni, kif ukoll li tintwera l-immaġni tar-radar biss permezz ta' element ta' kontroll wieħed jew żona tal-menù faċilment aċċessibbli.

(i) Jekk il-monitoraġġ tal-kwalità u dak tal-kredibbiltà tat-tagħmir tal-ECDIS Interna jindikaw li l-mappa ma tistax tiġi orjentata u/jew ippożizzjonata bil-preċiżjoni meħtieġa skont dan l-Anness, għandu jintwera allarm fuq l-iskrin, u l-mappa għandha tintefa awtomatikament. Jekk ma jkunx hemm sinjal tar-radar, għandha tintwera l-modalità tal-informazzjoni. Fiż-żewġ każijiet għandu jingħata allarm jew twissija. Il-qlib għandu jkun possibbli dejjem b'azzjoni manwali.

4.15. Funzjonijiet tal-ECDIS Interna b'aċċess immedjat

(a) Il-funzjonijiet tal-operat li ġejjin jeħtieġu aċċess dirett:

— MEDDA

— LUMINOŻITÀ

— KULURI

— DENSITÀ TAL-INFORMAZZJONI

(b) Dawn il-funzjonijiet għandu jkollhom jew elementi ta' kontroll proprji tagħhom jew żoni tal-menù proprji, li jkunu rranġati fl-ogħla livell tal-menù u li jkunu dejjem viżibbli.

4.16. Parametri ta' funzjoni dejjem viżibbli

Il-parametri ta' funzjoni li ġejjin għandhom ikunu dejjem viżibbli:

— MEDDA reali

— STATUS tas-sensur (fil-modalità tan-navigazzjoni: l-issettjar tar-radar, il-kwalità tal-pożizzjoni, l-allarmi; fil-modalità tal-informazzjoni: jekk konness, ir-riċevitur GNSS, l-AIS u d-direzzjoni)

— LIVELL TAL-ILMA magħżul (jekk disponibbli)

— FOND TA' SIKUREZZA magħżul (jekk disponibbli)

— DENSITÀ TAL-INFORMAZZJONI magħżula

5. FUNZJONIJIET TA' MANUTENZJONI

Il-funzjonijiet ta' manutenzjoni għandhom ikunu protetti b'password jew miżuri oħra xierqa kontra l-aċċess mhux awtorizzat. Ma għandhomx ikunu jistgħu jintgħażlu fil-modalità tan-navigazzjoni.

Ir-rekwiżiti tal-Kapitolu minn 5.1 sa 5.3 japplikaw biss għall-modalità tan-navigazzjoni.

5.1. Korrezzjoni statika tal-pożizzjoni fuq il-mappa

(a) Il-pożizzjoni tal-bastiment proprju tan-navigant għandha tiġi ppreżentata “ċċentrata” jew “mhux iċċentrata” fil-viżwalizzazzjoni skont ir-rekwiżiti tar-radar. Il-pożizzjoni fuq il-mappa trid taqbel mal-immaġni tar-radar. Bl-ipotesi ta' dħul ta' pożizzjoni assoluta, id-differenza statika permissibbli ta' bejn il-pożizzjoni reali tar-radar u ċ-ċentru tar-radar kif muri ma għandhiex taqbeż 1 m.

(b) Għandu jkun possibbli li jiġi kkoreġut żball ta' spustar (id-distanza bejn il-pożizzjonijiet tas-sensur tal-ippożizzjonar u s-sensur tar-radar).

5.2. Korrezzjoni statika tal-orjentazzjoni tal-mappa

(a) Id-differenza bejn l-orjentazzjoni tal-linja tad-direzzjoni u l-assi tal-bastiment ma għandhiex tkun akbar minn ± 1,0 grad.

(b) L-immaġni tal-mappa u dik tar-radar għandu jkollhom l-istess orjentazzjoni. L-iżball direzzjonali statiku ta' bejn il-linja tad-direzzjoni u l-orjentazzjoni tal-mappa għandu jkun anqas minn ± 0,5 grad.

5.3. Konfigurazzjoni tal-interfaċċi

(a) Għandu jkun possibbli li l-interfaċċi jiġu kkonfigurati għal sensuri, atturi u sinjali konnessi.

(b) L-interfaċċi għandhom ikunu konformi mal-ispeċifikazzjonijiet tal-interfaċċa eżistenti, kif iddefiniti fid-dokument imsemmi fil-punt 2(l) tat-Taqsima 1, u mal-ispeċifikazzjonijiet tal-interfaċċa għall-indikaturi tar-rata tad-dawran (20 mV/grad/min), kif iddefiniti fid-dokument imsemmi fil-punt 2(d) tat-Taqsima 1.

6. TEST TAL-HARDWARE U ĊERTIFIKATI MEĦTIEĠA

(a) It-test għandu jikkonsisti fi tqabbil bejn it-tagħmir soġġett għat-test (Equipment Under Test/EUT) u r-rekwiżiti ta' dan l-Anness.

(b) Testijiet ekwivalenti pprovati, u riżultati ta' testijiet ipprovati u ddokumentati, għandhom jiġu aċċettati mingħajr aktar testijiet ġodda.

(c) Il-Kapitolu 6 sħiħ huwa validu għall-modalità tan-navigazzjoni, iżda r-rekwiżiti li ma fihomx referenza speċifika għall-modalità tan-navigazzjoni huma validi wkoll għall-modalità tal-informazzjoni.

6.1. Reżistenza għall-kundizzjonijiet ambjentali fil-modalità tan-navigazzjoni

(a) It-tagħmir tal-ECDIS Interna, kif deskritt fil-Kapitolu 2.2.4 ta' din it-Taqsima, għandu jissodisfa r-rekwiżiti tad-dokument imsemmi fil-punt 2(k) tat-Taqsima 1 dwar ir-reżistenza għall-kundizzjonijiet ambjentali (umdità, vibrazzjoni u temperatura); din tal-aħħar imnaqqsa skont il-Kapitolu 3.1 ta' din it-Taqsima) u dwar il-kompatibbiltà elettromanjetika.

(b) Il-fornitur jew ir-rappreżentant tiegħu għandu jressaq dikjarazzjoni tal-konformità rilevanti minn laboratorju akkreditat.

6.2. Dokumentazzjoni tat-tagħmir

Id-dokumentazzjoni teknika għandha tiġi vverifikata biex jiġi żgurat li hija kompluta, adattata, u li tinftiehem, u li hija suffiċjenti għall-istallazzjoni, il-konfigurazzjoni u l-operat tat-tagħmir mingħajr probemi.

6.3. Interfaċċi

(a) Kull interfaċċa għandha tiġi ddokumentata b'mod korrett u komplut.

(b) Iċ-ċirkwiti elettroniċi għandhom jiġu ddisinjati b'mod li ssirilhomx ħsara, kemm mekkanikament kif ukoll elettronikament, u ma għandux ikollhom effetti li jiddegradaw it-tagħmir li jkun imqabbad magħhom.

6.4. Karatteristiċi tal-kontrolli tal-operat

Kull kontroll tal-operat għandu jiġi vverifikat skont il-modalità ergonomika u funzjonali tal-operat, u għandu jissodisfa r-rekwiżiti ta' dan l-Anness.

6.5. Karatteristiċi tal-viżwalizzazzjoni fil-modalità tan-navigazzjoni

Il-viżwalizzazzjoni għandha tissodisfa r-rekwiżiti kollha ta' dan l-Anness fir-rigward tal-qisien, tal-kuluri li jistgħu jintwerew, tar-riżoluzzjoni u tal-varjazzjoni tal-luminożità.

7. TEST TAL-PREŻENTAZZJONI TAL-MAPPA, TAL-OPERAT U TAL-FUNZJONALITÀ

7.1. Tħejjija tat-Tagħmir Soġġett għall-Ittestjar (EUT)

L-EUT għandu jiġi istallat, armat u mqabbad skont il-manwal ta' istallazzjoni. Wara li jinxtegħel, għandha tittella' s-SENC tal-ittestjar.

7.2. Test tal-modalitajiet tal-operat

Il-modalitajiet tal-operat kollha kif deskritti fil-manwal tal-operat għandhom jittellgħu wieħed wara l-ieħor u jiġu ttestjati. Ir-rekwiżiti tal-Kapitolu 4 ta' din it-Taqsima għandhom jiġu ssodisfati.

7.3. Test tal-karatteristiċi viżwalizzati

Għandu jiġi ttestjat jekk il-karatteristiċi inklużi fis-SENC tal-ittestjar humiex viżibbli u murija b'mod korrett. Għal dan it-test, id-densità tal-informazzjoni għandha tinqaleb għal “il-karatteristiċi kollha”. Is-sistema għandha tkun kapaċi turi, bħala minimu, il-karatteristiċi kollha skont l-Istandard tal-Preżentazzjoni tal-ECDIS Interna (it-Taqsima 3 ta' dan l-Anness). Flimkien ma' dawn jistgħu jintużaw settijiet ta' simboli oħrajn magħżula mill-utent.

Jekk simboli li jiddevjaw mid-dokument imsemmi fil-punt 2(i) tat-Taqsima 1, il-Librerija tal-Preżentazzjoni għall-ECDIS Interna, jintużaw għall-preżentazzjoni ta' kwalunkwe informazzjoni kartografika, f'dan il-każ għandhom:

— ikunu jistgħu jinqraw faċilment,

— ikunu ċerti u mhux ambigwi fit-tifsiriet tagħhom,

— ikunu ta' daqs suffiċjenti biex jippermettu d-distanza tal-vista nominali.

Simboli miżjuda mal-Librerija tal-Preżentazzjoni għall-ECDIS għandhom ikunu jistgħu jintgħarfu b'mod ċar mis-simboli tal-Librerija tal-Preżentazzjoni.

7.4. Test tad-densità tal-informazzjoni skont l-iskala (SCAMIN)

(a) Għandu jiġi ttestjat jekk il-funzjonalità tal-iSCAMIN (l-iskala minima li fiha tista' tintuża l-karatteristika għall-preżentazzjoni tal-ECDIS) ġietx istallata b'mod korrett.

(b) Għal dan it-test, għandha tintuża l-medda li fiha l-karatteristika tkun viżibbli skont l-enumerazzjoni tagħha tal-iSCAMIN (ara l-Kapitolu 8.4 tad-dokument imsemmi fil-punt 2(h) tat-Taqsima 1).

7.5. Test tal-varjazzjoni fil-luminożità fil-modalità tan-navigazzjoni

It-tagħmir tal-ECDIS Interna għandu jitħaddem f'kamra mudlama, u l-luminożità għandha titniżżel għal-livell l-aktar baxx tagħha. Il-luminożità tal-karatteristiċi ma għandhiex taqbeż valur ta' 15 cd/m2, u l-isfond valur ta' 0,5 cd/m2.

7.6. Test tal-kuluri

Kull tabella tal-kuluri tal-S-52 li tista' tintgħażel mill-utent għandha tiġi ttestjata waħda wara l-oħra għall-konformità ma' dan l-Anness.

7.7. Test tal-funzjonijiet ta' kejl

(a) Kull valur numeriku muri tal-linja ta' orjentazzjoni elettronika (EBL) u tal-markatur tad-distanza varjabbli (VRM) għandu jkun jaqbel eżatt mal-pożizzjonijiet analogi tal-EBL u tal-VRM (jew jikkorrispondi mal-koordinati tal-cursor).

(b) Ir-riżoluzzjoni u l-inkrementi tal-viżwalizzazzjoni numerika għandhom ikunu identiċi mal-valuri analogi tal-EBL u tal-VRM.

7.8. Test tal-funzjoni tal-aġġornar tal-mappa

Qabel u wara kull pass tat-test, għandhom jitfakkru n-numri tal-verżjoni tas-SENCs u l-aġġornamenti mtellgħin, kif deskritti fil-manwal tal-operat u murija fuq l-iskrin.

— Pass 1: Tlugħ tas-SENC tal-ittestjar,

— Pass 2: Aġġornament tas-SENC tal-ittestjar,

— Pass 3: Test tal-funzjoni ta' treġija lura (roll-back),

— Pass 4: Tlugħ ta' SENC ġdida.

Wara aġġornament, għandu jkun possibbli li titfakkar u tintwera kull karatteristika kkonċernata.

7.9. Test tal-karatteristiċi murija f'aktar minn ċellola waħda għall-istess żona

(a) Għandu jiġi ttestjat jekk il-karatteristiċi kollha inklużi fis-SENC tal-ittestjar u fis-SENC tal-ittestjar sovrapposta addizzjonali humiex viżibbli u murija b'mod korrett. Għal dan it-test, id-densità tal-informazzjoni għandha tinqaleb għal “il-karatteristiċi kollha”.

(b) Għandu jiġi ttestjat jekk hux possibbli li tintgħażel ċellola speċifika waħda jew aktar għall-preżentazzjoni jekk ikun hemm diversi ċelloli minn produtturi differenti għall-istess żona bl-istess użu.

(c) Għandu jiġi ttestjat jekk l-ENC Interna batimetrika tal-ittestjar hijiex murija b'mod korrett flimkien mas-SENC bażi skont il-Kapitolu 6 tad-dokument imsemmi fil-punt 2(i) tat-Taqsima 1.

8. TEST TAL-PREŻENTAZZJONI U L-OPERAT TAL-IMMAĠNI TAR-RADAR FIL-MODALITÀ TAN-NAVIGAZZJONI

8.1. Tħejjijiet

(a) Għall-iskopijiet tat-test, il-manifattur jew il-fornitur għandu jipprovdi interfaċċa tas-serje fis-sistema li għandha tiġi approvata (EUT) li tagħti l-istess valuri reali (fil-forma ta' strings konformi mad-dokument imsemmi fil-punt 2(l) tat-Taqsima 1) ta' pożizzjoni u ta' direzzjoni li jintużaw għall-ippożizzjonar u għall-orjentazzjoni tal-mappa.

(b) Matul it-test, għandha tintuża sistema ta' referenza li l-valuri tal-pożizzjoni u tad-direzzjoni tagħha jitqabblu ma' dawk tal-EUT.

(c) L-EUT għandu jitqabbad ma' kwalunkwe tagħmir tar-radar ta' tip approvat (skont l-għażla tal-fornitur).

(d) L-immaġni tar-radar għandha tiġi aġġustata fil-medda u fl-orjentazzjoni skont il-linja tad-direzzjoni.

8.2. Test tal-immaġni tar-radar mingħajr mappa sottoposta

(a) Jekk it-tagħmir tal-ECDIS Interna juri l-immaġni tar-radar iżda l-kontroll tal-operat tar-radar jibqa' fit-tagħmir tar-radar (ara l-Grafiki 2 u 3 tat-Taqsima 4B), l-immaġni tar-radar tat-tagħmir tal-ECDIS Interna għandha titqies bħala l-“viżwalizzazzjoni sekondarja” ta' oġġett ta' tagħmir tar-radar. F'dak il-każ, l-immaġni tar-radar għandha tissodisfa r-rekwiżiti tal-viżwalizzazzjoni u tar-rilevanza għall-immaġni tar-rekwiżiti dwar ir-radar u l-indikaturi tar-rata tad-dawran, kif iddefiniti fid-dokument imsemmi fil-punt 2(f) tat-Taqsima 1.

(b) Jekk l-EUT huwa istallazzjoni tar-radar b'funzjonalità integrata tal-ECDIS Interna (ara l-Grafika 4 tat-Taqsima 4B), għandhom jiġu ssodisfati r-rekwiżiti kollha tal-istandards għal tagħmir tar-radar u tal-indikaturi tar-rata tad-dawran kif iddefiniti fid-dokument imsemmi fil-punt 2(f) tat-Taqsima 1.

8.3. Test tal-immaġni tar-radar, tal-informazzjoni sovrapposta minn bastimenti oħra u tal-mappa sottopposta

It-tagħmir tal-ECDIS Interna għandu jiġi istallat f'ambjent ta' referenza. Dan jista' jkun reali (fuq bastiment) jew simulat. L-informazzjoni dwar il-pożizzjoni u l-orjentazzjoni ta' bastimenti oħra (skont l-ispeċifikazzjonijiet tekniċi tal-AIS Interna) għandha tiġi applikata b'għadd ta' livelli tal-età tal-informazzjoni.

8.3.1. Test tas-sovrappostazzjoni tar-radar

(a) L-immaġni tar-radar ma għandhiex tiġi ddegradata bl-immaġni tal-mappa (ara l-punt 4.3(c) ta' din it-Taqsima).

(b) Is-sovrappostazzjoni ta' informazzjoni dwar il-pożizzjoni u l-orjentazzjoni ta' bastimenti oħra tista' tintwera biss meta:

— l-informazzjoni hija aġġornata (kważi f'ħin reali), u

— l-età tal-informazzjoni ma taqbiżx il-valuri tal-ħin massimi (time-out) mogħtija fl-ewwel tabella fil-punt 5.1(e) tat-Taqsima 1, Standard tal-Prestazzjoni għall-ECDIS Interna. Is-simboli għandhom jiġu mmarkati bħala skaduti jekk l-età tal-informazzjoni taqbeż it-30 sekonda għall-bastimenti mexjin. L-informazzjoni tal-ippożizzjonar tal-bastiment proprju ma għandhiex tintwera, jekk dan jirċeviha minn stazzjon ripetitur.

(c) L-informazzjoni sovrapposta li toħroġ mill-apparat ta' monitoraġġ u ta' lokalizzazzjoni dwar il-pożizzjoni u l-orjentazzjoni ta' bastimenti oħra għandha tiġi sfumata sakemm tgħib f'medda ddefinita mill-utent. L-attivazzjoni ta' din il-karatteristika, u l-medda magħżula taż-żona ristretta, għandhom jiġu indikati fuq l-iskrin.

(d) Jekk id-direzzjoni ta' bastimenti oħra hija disponibbli, il-pożizzjoni u l-orjentazzjoni ta' dawk il-bastimenti l-oħra jistgħu jiġu ppreżentati permezz ta':

— trijangolu orjentat, jew

— profil reali (fi skala xierqa).

Għall-bastimenti l-oħra kollha għandu jintuża simbolu ġeneriku (huwa rrakkomandat ottagonu, ċirku għandu jintuża għall-applikazzjonijiet interni biss).

(e) Għandu jkun possibbli li jintfew il-mappa u kwalunkwe saff ieħor ta' informazzjoni, kif ukoll li tintwera l-immaġni tar-radar biss permezz ta' element ta' kontroll wieħed jew żona tal-menù faċilment aċċessibbli.

(f) L-immaġni tal-mappa għandha tiġġedded mhux aktar tard mill-immaġni tar-radar.

8.3.2. Test tal-ippożizzjonar u tal-orjentazzjoni tal-mappa

(a) L-ispustar statiku tal-pożizzjoni tal-mappa għandu jkun anqas minn ± 5 m għall-meded kollha sa 2 000 m.

(b) L-iżball ta' spustar tal-orjentazzjoni ażimut statika ta' bejn l-immaġni tar-radar u tal-mappa għandu jkun anqas minn ± 0,5 grad.

(c) Il-korrezzjoni tal-parametri msemmija fil-punti (a) u (b) għandha tintwera fil-modalità tal-manutenzjoni.

(d) Id-devjazzjoni dinamika tal-orjentazzjoni tal-mappa f'rati tad-dawran ta' inqas minn ± 60 grad/min għandha tkun anqas minn ± 3 gradi.

(e) Dawn it-testijiet għandhom isiru b'mod viżiv jew b'evalwazzjoni tad-data mkejla.

8.3.3. Test tal-konformità tal-iskala

L-informazzjoni tal-mappa għandha tiġi mqabbla ma' punti ta' referenza magħrufin sew li jinsabu fl-immaġni tar-radar, sabiex jiġi ttestjat jekk l-iskala tal-mappa hijiex konformi biżżejjed mal-iskala tar-radar.

9. TEST TAL-ALLARMI U TAL-INDIKAZZJONIJIET

(a) L-allarmi ġġenerati mit-tagħmir tal-ECDIS Interna kif ukoll l-allarmi mogħtija permezz tas-sensuri mqabbda mal-ECDIS għandhom jiġu ttestjati.

(b) Il-proċedura tal-ittestjar fil-modalità tan-navigazzjoni għandha tkopri s-sitwazzjonijiet li ġejjin:

— kwalunkwe żball fit-tagħmir tal-ECDIS Interna (Built-In Test Equipment — BITE),

— sinjal tal-ippożizzjonar nieqes,

— sinjal tar-radar nieqes,

— sinjal tar-rata tad-dawran nieqes,

— sinjal tad-direzzjoni nieqes,

— koinċidenza tal-mappa mar-radar mhux possibbli,

— sinjal tal-AIS nieqes.

(c) Il-proċedura tal-ittestjar fil-modalità tal-informazzjoni għandha tkopri s-sitwazzjonijiet li ġejjin:

— kwalunkwe żball fit-tagħmir tal-ECDIS Interna (Built-In Test Equipment — BITE),

— sinjal tal-ippożizzjonar nieqes,

— sinjal tad-direzzjoni nieqes,

— sinjal tal-AIS nieqes.

Il-manifatturi tal-ECDIS Interna għandhom jikkonfermaw fid-dokumentazzjoni tas-sistema tagħhom li s-sistema tinkludi dawk il-proċeduri tal-ittestjar u indikaturi tas-sinjali fil-modalità tal-informazzjoni.

10. TEST TAL-ARRANĠAMENT TA' RIŻERVA FIL-MODALITÀ TAN-NAVIGAZZJONI

(a) Dan it-test għandu juri r-reazzjoni tat-tagħmir tal-ECDIS Interna għal ħsara ta' kwalunkwe komponent intern jew estern, u l-azzjonijiet possibbli u meħtieġa mill-operatur.

(b) Barra minn hekk, il-manwal tal-operat għandu jiġi vverifikat biex jiġi determinat jekk il-miżuri meħtieġa mill-operatur humiex deskritti b'mod adegwat u b'mod xieraq.

TAQSIMA 4 A

MIŻURI GĦALL-IŻGURAR TAL-KWALITÀ TAS-SOFTWARE

1. REKWIŻITI ĠENERALI

Is-software użat fil-modalità tan-navigazzjoni huwa parti rilevanti għas-sikurezza ta' sistema tan-navigazzjoni. Il-fornituri ta' sistemi tan-navigazzjoni għandhom jiżguraw li kull komponent ta' software użat fil-modalità tan-navigazzjoni jippermetti navigazzjoni sikura fi kwalunkwe sitwazzjoni.

Ir-rekwiżiti fil-Kapitoli minn 1.1 sa 1.5 japplikaw biss fil-modalità tan-navigazzjoni, filwaqt li r-rekwiżiti fil-Kapitoli 1.6 u 1.7 japplikaw għall-modalità tan-navigazzjoni flimkien mal-modalità tal-informazzjoni.

1.1. Rekwiżiti tad-disinn tas-software

Il-komponenti tas-software għandhom ikunu ddisinjati b'mod ċar permezz ta' metodi stabbiliti tad-disinn tas-software. L-ispeċifikazzjoni tad-disinn għandha tindika kif jiġu indirizzati rekwiżiti tas-sikurezza fid-disinn tas-software.

Għandha tiġi pprovduta gwida tal-istil tas-software li tispeċifika stil ta' kitba tal-kodiċi, stil ta' dokumentazzjoni, modularizzazzjoni, analiżi ta' konflitti u ttestjar ta' komponenti tas-software. Għal kull komponent tas-software, jeħtieġ dokumenti li jiddeskrivu l-ispeċifikazzjoni u d-disinn.

1.2. Rekwiżiti tal-implimentazzjoni

L-implimentazzjoni tal-moduli tas-software għandha ssir minn żviluppaturi kwalifikati, li jifhmu kompletament ir-rekwiżiti tad-disinn u tas-sikurezza.

Jekk iktar minn żviluppatur wieħed ikun qed jaħdem fuq is-software tas-sistema tan-navigazzjoni, għandha tintuża sistema ta' kontroll tal-verżjonijiet li tiggarantixxi żvilupp mingħajr kunflitti.

L-implimentazzjoni għandha ssir skont l-ispeċifikazzjoni tad-disinn u skont il-gwida tal-istil tas-software. Barra minn hekk, għandhom jiġu indirizzati l-aktar problemi ta' implimentazzjoni magħrufin (skont il-lingwa użata) waqt l-implimentazzjoni. Dawn jinkludu, iżda mhumiex limitati għal:

— trattament tal-vleġġa null (null pointer handling),

— varjabbli mhux inizjalizzati,

— verifika tal-meded,

— verifika tad-daqs tas-serje (array size verification),

— allokazzjoni tal-memorja u t-tneħħija tagħha,

— trattament tal-eċċezzjonijiet.

Jekk jintuża pproċessar parallel (eż. ħjut, kompiti jew proċessi multipli), il-problemi ta' pproċessar mingħajr kunflitt għandhom jiġu indirizzati waqt l-implimentazzjoni. Dawn jinkludu, iżda mhumiex limitati għal:

— kundizzjonijiet ta' kunflitt fil-qari jew kitba tad-data (race conditions),

— problemi ta' rientratura,

— inverżjoni tal-prijorità,

— imblokki (deadlocks).

1.3. Rekwiżiti tat-testijiet

Il-moduli tas-software għandhom jiġu ttestjati skont l-ispeċifikazzjoni tad-disinn. Ir-riżultati tat-testijiet għandhom jitqabblu mal-linji gwida tad-disinn u għandhom jiġu ddokumentati fir-rapporti tat-testijiet.

It-testijiet għandhom jinkludu testijiet kemm tal-moduli kif ukoll tas-sistema. Il-fornituri ta' sistema tan-navigazzjoni għandhom jużaw testijiet estensivi bbażati fuq simulatur biex jiżguraw l-istabbiltà tas-sistema tagħhom. Is-simulatur għandu jippermetti s-simulazzjoni ta' ambjent komplet tan-navigazzjoni, inklużi s-sensuri esterni kollha meħtieġa.

1.4. Rekwiżiti tal-komponenti ta' parti terza

Il-komponenti ta' parti terza, bħal prodotti ta' OEM (Original Equipment Manufacturer), jinkludu software li mhuwiex żviluppat mill-fornitur tas-sistema tan-navigazzjoni. Dawn jinkludu, iżda mhumiex limitati għal:

— libreriji b'konnessjoni statika jew dinamika,

— għodod ta' disinn u ta' inġinerija megħjuna bil-kompjuter li jipproduċu kodiċi ta' sors jew ta' oġġett,

— sistemi operattivi.

Il-komponenti tas-software ta' parti terza għandhom jintgħażlu skont ir-rekwiżiti ġenerali tas-sikurezza. Il-fornitur tas-sistema tan-navigazzjoni għandu jagħti prova li l-komponenti ta' parti terza jilħqu l-istandards għoljin meħtieġa għal navigazzjoni sikura, jew billi jipprovdi ċertifikati ta' kwalità aċċettabbli, jew billi jittestja l-komponenti b'mod estensiv u li jista' jiġi ppruvat.

1.5. Rekwiżiti tas-servizzi addizzjonali fil-modalità tan-navigazzjoni

Is-sistemi tan-navigazzjoni jistgħu jilqgħu servizzi addizzjonali fil-modalità tan-navigazzjoni jekk dawn ikunu utli. Dawn is-servizzi ma għandhomx ifixklu rekwiżiti oħra fil-modalità tan-navigazzjoni.

Il-fornitur tas-sistema tan-navigazzjoni huwa responsabbli għat-tagħmir tal-ittestjar addizzjonali, meħtieg biex jivverifika l-ispeċifikazzjoni tal-interfaċċa, l-ispeċifikazzjoni tal-protokoll u t-testijiet tal-konformità mal-ispeċifikazzjonijiet tekniċi tal-ECDIS Interna.

1.6. Lingwa

Il-verżjonijiet nazzjonali addizzjonali ta' ECDIS Interna ta' tip approvat għandhom jerġgħu japplikaw għall-approvazzjoni tat-tip biex jiġu vverifikati għat-traduzzjoni tal-interfaċċa tal-utent. Il-proċess tal-approvazzjoni tat-tip huwa previst biss għas-sistemi fil-modalità tan-navigazzjoni.

L-istituzzjoni kkwalifikata li twettaq il-proċess tal-approvazzjoni tat-tip ta' sistema tal-ECDIS Interna tista' titlob l-għarfien espert minn traduttur ċċertifikat rigward it-traduzzjoni korretta f'lingwa speċifika mill-manifattur tas-sistema.

1.7. Rekwiżiti tad-dokumentazzjoni għall-utenti

Id-dokumentazzjoni (manwali) għandha tinkludi informazzjoni komprensiva dwar it-tagħmir, l-istallazzjoni, l-operat u l-manutenzjoni tas-sistema tan-navigazzjoni. Il-preżentazzjoni ta' informazzjoni rilevanti għall-utent għandha tkun ċara, tinftiehem u mingħajr termini teknici mhux meħtieġa. Il-manwal tal-utent għandu jkun disponibbli tal-anqas bl-Ingliż, bil-Franċiż, bil-Ġermaniż u bin-Netherlandiż. Huwa permess li d-dokumentazzjoni teknika tas-sistema tkun disponibbli bl-Ingliż biss.

2. METODI TA' TTESTJAR U RIŻULTATI MEĦTIEĠA

2.1. Test tal-operat tal-modalità tan-navigazzjoni

2.1.1. Rekwiżiti tal-prestazzjoni

Is-sistema tan-navigazzjoni għandha tagħti stimi affidabbli tal-pożizzjoni u tad-direzzjoni. Barra minn hekk, l-istimi tal-pożizzjoni u tad-direzzjoni għandhom jiġu vverifikati mis-sistema għall-konformità mal-preċiżjoni meħtieġa.

L-informazzjoni dwar il-pożizzjoni u d-direzzjoni għandha tiġi kkalkulata u murija għall-istess pożizzjoni ta' referenza. Is-soltu din għandha tkun iċ-ċentru tal-antenna tar-radar. Stima ġdida tal-pożizzjoni għandha tkun disponibbli tal-anqas ma' kull dawra tal-antenna tar-radar.

2.1.1.1. Pożizzjoni

Is-sistema tan-navigazzjoni għandha tagħti stima u turi l-pożizzjoni tal-bastiment. Ir-rekwiżiti minimi li ġejjin għandhom jintlaħqu f'kundizzjonijiet tal-operat normali:

(a) L-istima medja tal-pożizzjoni ma għandhiex tvarja aktar minn 5 metri mill-pożizzjoni reali, u għandha tkopri kull żball sistematiku.

(b) Id-devjazzjoni standard σ għandha tkun anqas minn 5 metri, u għandha tkun ibbażata fuq żbalji aċċidentali biss.

(c) Is-sistema għandha tkun kapaċi tidentifika devjazzjonijiet ta' aktar minn 3σ fi 30 sekonda.

Dawn ir-riżultati għandhom jiġu vverifikati b'test realistiku ta' mill-anqas 60 minuta.

2.1.1.2. Direzzjoni

Is-sistema tan-navigazzjoni għandha tagħti stima u turi d-direzzjoni tal-bastiment. Għandhom jintlaħqu r-rekwiżiti minimi li ġejjin:

(a) L-istima medja tal-angolu tad-direzzjoni ma għandhiex tvarja aktar minn grad (1) mid-direzzjoni tar-radar, u għandha tkopri kull żball sistematiku. L-ispustar bejn id-direzzjoni tal-bastiment u dik tar-radar għandu jkun anqas minn grad (1).

(b) Id-devjazzjoni standard σ għandha tkun anqas minn 2 gradi u għandha tkun ibbażata fuq żbalji aċċidentali biss.

Dawn ir-riżultati għandhom jiġu vverifikati b'test realistiku ta' mill-anqas 60 minuta.

2.1.2. Malfunzjoni tas-sensuri

Is-sistema tan-navigazzjoni għandha tivverifika onlajn it-tħaddim tajjeb tal-istimi tal-pożizzjoni u tad-direzzjoni. Il-problemi għandhom jigu identifikati fi 30 sekonda. F'każ ta' malfunzjoni, is-sistema tan-navigazzjoni għandha tinforma lill-utent bil-problema u bil-konsegwenzi tagħha fuq in-navigazzjoni.

Jekk allarm kritiku ta' sensur jissinjalizza li l-pożizzjoni jew id-direzzjoni ma tilħaqx il-preċiżjoni meħtieġa, il-mappa tan-navigazzjoni għandha tintefa.

2.1.3. Interfaċċa tat-test tal-prestazzjoni

Fornitur ta' sistema tan-navigazzjoni għandu jgħammar sistemi tan-navigazzjoni waqt it-test tal-konformità b'interfaċċa tal-standard IEC 61162-1, li tibgħat l-informazzjoni dwar il-pożizzjoni u d-direzzjoni użata mis-sistema tan-navigazzjoni. Din l-informazzjoni għandha tkun ikkodifikata b'sentenzi skont IEC 61162-1 (ara d-dokument imsemmi fil-punt 2(k) tat-Taqsima 1) magħrufa bħala GGA (Global Positioning System Fix Data) u HDT (Heading True). Sentenzi addizzjonali bħal RMC (Recommended Minimum Navigation Information), ROT (Rate Of Turn) u VTG (Track made good and Ground speed) huma aċċettabbli.

Dawn l-istrings għandhom jintbagħtu preferibbilment kull 0,1 sekonda, tal-inqas kull sekonda. Il-pożizzjoni u d-direzzjoni għandhom ikunu skont id-definizjonijiet tal-Kapitolu 2.1.1.1 u tal-Kapitolu 2.1.1.2 ta' din it-Taqsima.

2.2. Testijiet ġenerali tas-software

2.2.1. Dokumentazzjoni tat-tagħmir

Għall-aċċettazzjoni għandhom jiġu pprovduti dawn id-dokumenti li ġejjin, u għandhom jintbagħtu ma' kull ECDIS Interna użata fil-modalità tan-navigazzjoni:

— Manwal tal-utent,

— Manwal tal-istallazzjoni,

— Manwal tal-manutenzjoni.

Matul il-proċedura tal-aċċettazzjoni għandhom jiġu pprovduti d-dokumenti u l-fajls li ġejjin, iżda mhumiex meħtieġa għall-utenti aħħarija:

— speċifikazzjoni tad-disinn,

— gwida tal-istil tas-software,

— ċertifikati tal-komponenti tas-software ta' parti terza jew protokolli ta' testijiet u ta' simulazzjoni.

Id-dokumenti u l-fajls ipprovduti għandhom jippermettu verifika kompluta tal-konformità mal-ispeċifikazzjonijiet tekniċi tal-ECDIS Interna.

Għandu jintbagħat manwal tal-utent ma' kull sistema tal-ECDIS Interna.

2.2.2. Test tar-reżistenza għall-modalità tan-navigazzjoni

Is-sistema tan-navigazzjoni għandha tgħaddi minn test ta' reżistenza ta' 48 siegħa ta' operat bla waqfien f'kundizzjonijiet normali ta' operat. Is-sistema għandha tipprovdi interfaċċi standard għall-monitoraġġ tal-prestazzjoni u tar-riżorsi matul l-operat. Il-monitoraġġ tas-sistema ma għandux juri indikazzjoni ta' instabbiltà tas-sistema, telf ta' memorja jew kwalunkwe tip ta' telf ta' prestazzjoni matul iż-żmien. Is-sistemi tan-navigazzjoni li jilqgħu servizzi addizzjonali filwaqt li jkunu fil-modalità tan-navigazzjoni għandhom jipprovdu t-tagħmir meħtieġ għat-testijiet, inkluż kull dokument imsemmi fil-Kapitolu 1.7 ta' din it-Taqsima.

3. BIDLIET FIS-SISTEMI TA' NAVIGAZZJONI ĊĊERTIFIKATI

3.1. Rekwiżiti ġenerali

Is-sistemi tan-navigazzjoni istallati abbord għandhom ikunu funzjonalment ekwivalenti għal sistema ċċertifikata mill-awtoritajiet. Ma' kull sistema, il-fornitur tas-sistema tan-navigazzjoni għandu jibgħat dikjarazzjoni tal-konformità mal-ispeċifikazzjonijiet tekniċi tal-ECDIS Interna u l-ekwivalenza funzjonali tagħha mas-sistema ċċertifikata.

L-awtorità kompetenti hija intitolata li tivverifika fi kwalunkwe ħin l-konformità tas-sistemi istallati mal-ECDIS Interna.

3.2. Bidliet fil-hardware u fis-software

Il-fornitur tas-sistema tan-navigazzjoni jista' jibdel is-software jew il-hardware sakemm iżomm il-konformità mal-ECDIS Interna. It-tibdiliet għandhom ikunu ddokumentati bis-sħiħ, u għandhom jitressqu lill-awtorità kompetenti flimkien ma' spjegazzjoni tal-effetti ta' dawn it-tibdiliet fuq is-sistema tan-navigazzjoni. L-awtorità kompetenti tista' teżiġi li ċ-ċertifikazzjoni tiġġedded parzjalment jew kompletament jekk dan jitqies meħtieġ. Dan japplika wkoll għall-użu ta' ECDIS Interna approvata ma' verżjoni nazzjonali oħra tas-sistema operattiva.

Il-bidliet li ġejjin ma jaffettwawx iċ-ċertifikazzjoni tas-sistema, u jeħtieġu biss notifika lill-awtorità kompetenti:

— bidliet minuri fil-komponenti ta' parti terza (eż. s-sistema operattiva jew aġġornamenti tal-librerija),

— użu ta' komponenti ta' hardware ekwivalenti jew aħjar (eż. mikroproċessur aktar veloċi, reviżjonijiet aktar riċenti ta' ċippa, kard grafika ekwivalenti, eċċ.),

— bidliet minuri fil-kodiċi tas-sors jew fid-dokumentazzjoni.

TAQSIMA 4B

KONFIGURAZZJONIJIET TAS-SISTEMA (GRAFIKI)

Grafika 1

Tagħmir tal-ECDIS Interna, sistema għalija weħidha mingħajr konnessjoni ma' radar (konfigurazzjoni tas-sistema 1)

Grafika 2

Tagħmir tal-ECDIS Interna, istallazzjoni parallela b'konnessjoni ma' radar (konfigurazzjoni tas-sistema 2)

Grafika 3

Tagħmir tal-ECDIS Interna konness ma' radar u moniter komuni (konfigurazzjoni tas-sistema 3)

Grafika 4

Tagħmir ta' radar għan-navigazzjoni b'funzjonalità tal-ECDIS Interna integrata (konfigurazzjoni tas-sistema 4)

TAQSIMA 5

GLOSSARJU TAT-TERMINI







Terminu jew taqsira Definizzjoni Sors Akronimu Kodiċi ta' 6 karattri tal-karatteristika/tal-attribut Dokument imsemmi fil-punt 2(a) tat-Taqsima 1 Attur Attur jittrasforma kwantità elettrika fi kwantità fiżika oħra (eż. ottika). Attur huwa l-oppost ta' sensur. AIS Tagħmir abbord li jippermetti l-identifikazzjoni awtomatika tal-bastimenti għall-monitoraġġ imtejjeb tal-bastimenti kif ukoll reġistrazzjoni tad-data dwar il-vjaġġ u funzjonijiet oħra. Is-sistema ta' identifikazzjoni awtomatika għandha tikkonforma mal-istandards tekniċi u tal-prestazzjoni stipulati fil-Kapitolu V tal-Konvenzjoni SOLAS (għas-Salvagwardja tal-Ħajja Umana fuq il-Baħar). Dokument imsemmi fil-punt 2(r) tat-Taqsima 1 Densità tal-informazzjoni massima Densità tal-informazzjoni massima (viżwalizzazzjoni sħiħa) tfisser l-ammont massimu ta' informazzjoni tas-SENC. Hawnhekk, minbarra l-viżwalizzazzjoni standard (Densità tal-Informazzjoni Standard), jintwerew ukoll il-karatteristiċi l-oħra kollha, individwalment jew meta mitlub. It-Taqsima 1 ta' dan l-Anness Attribut Karatteristika ddefinita ta' entità (eż. il-kategorija ta' dawl, il-limiti tas-settur, il-karatteristiċi tad-dawl, eċċ.). Id-definizzjonijiet għal attributi varji jistgħu jitnisslu mill-Katalgu tal-Karatteristiċi għall-ENCs